AZMIN SUDAH HILANG KELAYAKAN RASMI KONGRES PARTI?

Sayap Pemuda dan Wanita PKR diberitakan sedang dalam dilema sama ada mahu menjemput Azmin Ali atau tidak untuk merasmikan kongres mereka hujung tahun ini.
Mengikut tradisi, perasmian kongres Pemuda dan Wanita PKR adalah dirasmikan oleh Timbalan Presiden.
Bagaimanapun, berdasarkan perkembangan semasa dan perangai Azmin Ali yang seolah-olah tidak setia dan hatinya tidak lagi bersama PKR dengan tidak pernah hadir mesyuarat sejak setahun yang lalu, mereka kini dikatakan sedang menimbang untuk menjemput Dr. Wan Azizah Wan Ismail melakukan perasmian.
Dalam hal ini, Azmin sebenarnya sudah lama hilang kelayakan untuk menjalankan tugasnya sebagai pemimpin nombor dua dalam PKR, apa lagi untuk diraikan bagi merasmikan kongres sayap parti.
Beliau bukan saja tidak pernah hadir mesyuarat, sama ada mesyuarat Majlis Pimpinan Pusat atau Biro Politik sejak November 2018, malah dalam banyak keadaan secara terbuka menyanggah Anwar Ibrahim selaku Presiden PKR.
Tidak pernah dalam dunia ini ada pemimpin nombor dalam mana-mana parti, tetapi mengabaikan tanggungjawabnya sejak kira-kira setahun yang lalu dan secara terbuka lebih menyanjung ketua parti lain berbanding ketua partinya sendiri.
Apakah jenis Azmin ini sebenarnya?
Kalau pun sibuk sebagai menteri, apakah beliau seorang saja yang sibuk dalam dunia ini?
Mengapa pemimpin lain, terutamanya Tun Mahathir Mohamad sentiasa boleh membahagikan masa antara tugas untuk negara dan tanggungjawab kepada parti?
Begitu juga, kenapa pemimpin PKR lain yang turut berjawatan menteri, kecuali Zuraidah Kamaruddin, sentiasa boleh menghadiri mesyuarat parti?
Dengan perangai yang ditunjukkan Azmin sejak setahun yang lalu, beliau tidak saja tidak layak lagi merasmikan kongres sayap PKR, bahkan patut malu dengan dirinya jika mahu hadir juga melakukan perasmian.
Beliau sebaliknya patut dikenakan tindakan kerana ada mustahil tidak boleh hadir mesyuarat selama setahun lamanya, kecuali ianya memang disengajakan.
Apa yang mahu ditemberang oleh Azmin dalam ucapan perasmian kongres itu nanti jika dirinya sendiri tidak betul dan penuh kepalsuan?
Maka, tidak patut ada rasa bersalah kepada sayap Pemuda dan Wanita jika mereka tidak menjemput Azmin kali ini.
Bahkan, itulah tindakan terpuji untuk mengajar pemimpin yang sudah lupa kepada tanggungjawab sendiri dan tidak sedar agaknya tapak mana yang menaikkannya selama ini.
(ShahbudinHusin 01/11/2019)

0

0

votes
Article Rating
Kongsikan artikel ini


PAS OH PAS….LEBIH BAIKLAH TAK PAYAH DATANG BERKEMPEN KE TANJUNG PIAI!!!

Ketika PRK Cameron Highlands di mana calon BN adalah daripada UMNO yang beragama Islam, manakala calon PH adalah DAP yang bukan Islam, Pas telah mengeluarkan fatwa wajib menyokong calon yang ada sifat keagamaan.
Justeru, Presiden Pas, Hadi Awang meminta pengundi Islam termasuk mereka yang bukan Islam agar tidak memilih calon dari DAP itu.
“Kita minta supaya pengundi-pengundi khususnya bagi penganut beragama Islam, wajib mereka menyokong calon yang ada sifat keagamaan.
“Calon yang mewakili BN yang kita kenal dimaklumkan bekas seorang pegawai polis. Beliau tidak pernah melakukan salah laku sepanjang perkhidmatannya.
“Dia dipujuk dan bukan dia minta untuk jadi calon supaya bertanding, dan mendapat persetujuan bukan sahaja Umno, MIC tetapi juga termasuk PAS.
“Minta persetujuan dan kita bersetuju melantik beliau menjadi calon dan memakai simbol Barisan Nasional, kerana kita mengambil kira undi Barisan Nasional undi yang terbesar (diperolehi) dalam Pilihan Raya Umum (PRU) ke-14, lalu,” ujar beliau.
Bagaimanapun, di Tanjung Piai di mana calon BN adalah daripada MCA dan bukan Melayu, sementara calon PH adalah Melayu daripada Bersatu, pendirian Pas tiba-tiba terus berubah.
Melalui kenyataan oleh Setiausaha Agung Pas, Takiyudddin Hassan, beliau mengumumkan pendirian Hadi menyokong calon MCA yang bukan Melayu itu.
Menurut Takiyuddin, sokongan itu selaras dengan persefahaman Muafakat Nasional yang dipersetujui PAS bersama Umno.
“Sokongan ini adalah selaras dengan persefahaman yang dipersetujui dalam Muafakat Nasional antara Umno dan PAS yang ditandatangani pada 14 September 2019 yang lalu.,” tambah beliau lagi.
Tidak cukup dengan itu, untuk mewajarkan lagi tindakan Hadi itu, Ketua Dewan Ulama Pas, Dr Nik Zawawi Salleh menegaskan, larangan parti itu sebelum ini untuk mengundi calon bukan Islam dalam pilihan raya bukan bersifat mutlak, sebaliknya bergantung kepada keadaan tertentu.
Kata Dr Nik Zawawi lagi, penentangan parti itu terhadap calon bukan Islam berdasarkan kepada sentimen berlainan agama atau bangsa.
“Bagaimanapun Islam tidak melarang untuk berbuat baik dan melakukan keadilan kepada non-Muslim yang tidak melawan Islam.
“Walaupun calon dari Muafakat Nasional (gabungan PAS dan Umno) yang diwakili oleh BN adalah non-Muslim, namun ia bukanlah terlarang secara mutlak,” tegasnya.
Tengok…hanya dalam tempoh tidak sampai setahun, pendirian Pas sudah berubah mengikut kepentingan selera serta nafsu politiknya.
Nampaknya, Pas boleh suka-suka saja mengeluarkan larangan mengundi calon bukan Islam jika tindakan itu memihak kepadanya dan di ketika yang lain membenarkannya pula menyokong calon bukan Islam kalau itulah kepentingan semasanya.
Di masa akan datang, jika Pas nantinya berkelahi dengan UMNO dan BN serta tiada lagi Muafakat Nasional dan bergerak sendirian, pastilah ketika itu akan keluar farwa baru lagi iaitu jatuh haram menyokong mana-mana calon bukan Melayu.
Adakah hukum Islam boleh diubah-ubah begitu saja?
Untuk itu, demi memelihara kesucian Islam, ada baiknya Pas tak payah datang sama sekali berkempen di Tanjung Piai nanti.
Sementara Pas tentunya akan berkempen menyokong calon MCA yang pernah mengeluarkan kenyataan menolak hukum hudud, umat Islam seluruh negara tentunya masih tidak lupa fatwa yang pernah dikeluarkannya di Cameron Highlands dahulu.
Bermakna, jika Pas turun berkempen juga kedatangan itu tidak lebih hanya untuk mempermain-mainkan hukum Islam semata-mata.
(ShahbudinHusin 01/11/2019)

0

0

votes
Article Rating
Kongsikan artikel ini


PERTANYAAN KEPADA HISHAMMUDDIN, SYARIKAT SIAPA DIBERI KONTRAK BEKAL HELIKOPTER?

Berikutan Menteri Pertahanan, Mohamad Sabu menyatakan kementeriannya sedang menimbang untuk membawa ke mahkamah berhubung pembelian enam helikopter bernilai lebih RM300 juta oleh pentadbiran terdahulu, namun masih belum diterima, perkara itu segera mengundang respon pantas daripada bekas Menteri Pertahanan, Hishammuddin Hussein.
Beliau mempertikaikan kenyataan Mohamad Sabu itu dengan mendakwa ia sengaja dijadikan polemik serta isu.
“Sebenarnya tidak sampai atau tidak mahu terima? Kalau betul telah 98 peratus siap dan sudah dibayar, terima sahajalah helikopter tu.
“Apa masalahnya lagi sampai perlu tangguh, kemudian reka pelbagai isu dan polemik?
“Ini yang saya sering sebut sebelum ini, jangan disebabkan hendak bermain politik, keselamatan rakyat Sabah diperjudikan,” katanya katanya dalam satu hantaran di laman Facebooknya.
Bagaimanapun, dalam jawapan balas kepada Hishammuddin oleh Kementerian Pertahanan semalam, isu itu nampaknya lebih daripada yang kita jangkakan.
Menurut kenyataan Kementerian Pertahanan, kelewatan penerimaan helikopter tempur ringan MD530G kerana ia mengalami pelbagai masalah teknikal dengan syarikat pembuat asal (OEM).
“Semasa pembinaan helikopter tersebut, kerajaan telah mengkaji semula kesesuaian alatan serta spesifikasi dan mendapati pindaan dan perubahan perlu dibuat agar helikopter yang diterima memenuhi keperluan agensi.
“Berdasarkan kepada kontrak asal, syarikat telah gagal mematuhi obligasi utamanya iaitu menghantar enam buah helikopter.
“Tarikh penghantaran bagi helikopter tersebut juga telah dipinda sebanyak tiga kali, namun tiada sebuah helikopter pun yang telah diserahkan kepada kerajaan sehingga hari ini,” kata kenyataan itu lagi.
Menurut Kementerian Pertahanan juga, kerajaan telah membuat pembayaran kepada syarikat itu sebanyak RM112.6 juta yang bersamaan dengan 35 peratus daripada RM321.9 juta nilai keseluruhan kontrak.
Berdasarkan jawapan Kementerian Pertahanan itu, jelas ternampak ada sesuatu yang tidak kena dalam kontrak membekalkan helikopter tempur yang dibuat semasa Hishammuddin menjadi Menteri Pertahanan.
Sumber-sumber yang biasa dengan Kementerian Pertahanan menyebut, masalah utama kelewatan adalah kerana speaifikasi helikopter yang dihantar berbeza dengan yang ditempah dan ia menjadi sebab utama mengapa kerajaan enggan menerimanya.
Itulah juga yang dikatakan menjadi punca mengapa tarikh penghantaran telah dipinda sebanyak tiga kali, tetapi gagal diserahkan sehingga sekarang.
Kerajaan diberitakan berminat membeli helikopter tempur itu sewaru menyaksikan demonstrasinya ketika Pameran LIMA di Langkawi.
Walaubagaimanapun, helikopter yang dihantar kepada kerajaan dikatakan bukanlah helikopter yang melakukan demonstrasi tersebut.
Dalam bahasa yang mudah, sumber itu memberitahu, perumpaannya ibarat yang ditempah adalah helikopter tempur, namun yang dihantar tidak lebih seperti helikopter peninjau sahaja.
Di sebalik ura-ura Mohamad Sabu mahu mengambil tindakan undang-undang kepada syarikat penbekal dan ia kemudian mendapat reaksi pantas daripada Hishammuddin, seolah-olah ada yang sesuatu yang menarik mengenai kontrak itu.
Kenapa Hishammuddin tampak beria-ia mempertahankan helikopter itu sudah pun disiapkan dan sepatutnya diterima saja oleh kerajaan?
Kepada Ahli Parlimen Sembrong itu, ingin ditanyakan, bagaimana kerajaan mahu menerima  helikopter tersebut jika spesifikasinya tidak sama dengan yang ditempah?
Selain itu, oleh kerana kontrak lumayan itu ditandatangani sewaktu beliau menjadi Menteri Pertahanan, bolehkah Hishammuddin menjelaskan siapakah pemilik syarikat yang dianugerahkan membekal helikopter tersebut?
Benarkah sepertimana perbualan umum di merata tempat – dari kedai kopi hingga ke lounge Parlimen – yang mengatakan kontrak itu dianugerahkan kepada salah seorang kroninya yang difahamkan dalam waktu yang sama adalah juga merupakan pegawainya?
Benarkah juga dikatakan, ketika kemelut penghantaran berlaku dengan kerajaan, syarikat itu telah pun dijual kepada pihak lain – tentunya dengan tujuan untuk mengambil untung secara mudah dan atas angin – dan ia dikatakan menjadi faktor penghantaran helikopter terus tersangkut sehingga sekarang?
(ShahbudinHusin 02/11/2019)

0

0

votes
Article Rating
Kongsikan artikel ini


PDRM, SPRM – MANA SIASATAN TERHADAP HISHAMMUDDIN, AZMIN?

1. Kenyataan PATRIOT oleh Presidennya Datuk Mohd Arshad Raji hari ini menggesa siasatan dilakukan segera terhadap Bekas Menteri Pertahanan Datuk Seri Hishamudin Hussein berasas dan perlu dipandang serius.
2. Isu pembelian 6 helikopter McDonnell Douglas pada tahun 2016 berharga 300juta itu memperlihatkan beberapa ciri2 yang jelas berlaku penyelewengan, salahguna kuasa dan urustadbir yang amat buruk dan memalukan.Ianya juga amat menjijikkan kerana ratusan juta wang rakyat terlibat.
3. Pada Mei lalu Jawatankuasa Siasatan Tadhir Iris, Perolehan dan Kewangan Kerajaan (JKSTUPKK) dalam satu laporan berhubung projek ‘ land swap’ Kementerian Pertahanan menyatakan campurtangan keterlaluan demi kepentingan politik telah berlaku termasuk di era Hishamuddin menjadi Menteri Pertahanan.
4. Persoalannya sekarang mengapa tiada sebarang laporan dan tindakan lanjut berhubung kes2 tersebut?
5. Situasi yang sama berlaku didalam kes membabitkan Dato Seri Azmin Ali.Kes jenayah seks yang menampilkan dakwaan jelas seorang individu bersama bukti video terus sepi tanpa berita.
6. Mengapa PDRM dan SPRM bertindak pantas dalam kes2 lain tetapi tidak kepada kes2 yang membabitkan dua pemimpin politik ini?
7. Seharusnya wujud keperluan menyegerakan siasatan (urgency) didalam kes2 yang membabitkan kedua mereka setelah nama mereka ditampilkan didalam Parlimen berkomplot mengganggu gugat kerajaan sedia ada dengan usaha menubuhkan sebuah kerajaan baru melalui pintu belakang.
8. Usaha mengganggu gugat kerajaan melalui pintu belakang adalah jenayah politik jijik kelompok elit politik disaat negara dan rakyat menghadapi suasana ekonomi yang parah.
9. Kita mempunyai alasan untuk mempercayai Hishamudin dan Azmin mempunyai motif menyelamatkan diri mereka sendiri daripada dakwaan jenayah rasuah dan seks dengan menggugat kestabilan kerajaan.
10. PDRM dan SPRM, antara institusi penting yang menjalankan proses keadilan dan menjamin kestabilan kerajaan seharusnya bertindak pantas terhadap kedua mereka tetapi apa yang berlaku adalah sebaliknya.
11. Apakah PDRM dan SPRM sudah menjadi alat dan perkakas kepada pemimpin politik dan bertindak atas motif politik?
12. Kebimbangan kita berasas kerana jelas kedua2 pemimpin politik ini sepertinya dilindungi daripada sebarang tindakan undang2 oleh PDRM dan SPRM sendiri.
13. Kita juga berhak merasa curiga apabila dalam keadaan bekas PM Najib diburu dan didakwa habis2an , Hishamuddin sekutu paling rapat bekas PM itu lepas bebas walaupun sudah ada beberapa laporan penyelewengan dan salahguna kuasa terhadapnya. Apakah Hishamudin mendapat layanan berbeza kerana beliau bukan sahaja rapat dengan PM dahulu tetapi juga rapat dengan PM sekarang?(Laporan kolum akhbar the Star 18 Okt 2019 menyatakan pertemuan yang kerap antara PM Mahathir dan Hishamudin.)
14. Dengan latarbelakang ini semua, apakah salah untuk kita mendakwa PDRM dan SPRM adalah alat dan perkakas politik? Dan kalau tidak, maka buktikan dengan menyiasat dan bawa ke pengadilan segera Hishamudin dan Azmin.
Mohamad Ezam Mohd Nor
2 Nov 2019, 5 Rabiul Awal 1441H

0

0

votes
Article Rating
Kongsikan artikel ini


SIAPA NGOK, SIAPA NGEK DALAM PKR? APA NASIB MEREKA BILA ANWAR JADI PM?

Presiden PKR dan bakal Perdana Menteri ke-8, Anwar Ibrahim mahu anggota parti mengabaikan satu dua orang dalam parti itu yang disifatkannya sudah tidak relevan lagi.
Sebaliknya, tegas beliau, mereka hendaklah lebih mengutamakan kepada agenda rakyat.
“Tumpu kepada agenda rakyat, satu dua orang ngok-ngek ngok-ngek ini biarlah,
not relevant
.
“Mana boleh dapat sokongan 100
percent, you
 ketua cabang,
you
 pun tak 100
percent
orang sokong, samalah saya presiden.
“Adakah ini satu masalah? Kamu ada 90 peratus sokongan (ahli akar umbi) parti dan pimpinan. Jadi sebab itu saya nak minta 90
percent
 tetapkan suara rakyat, suara Keadilan (PKR),” katanya lagi.
Siapakah mereka yang dimaksudkan Anwar itu?
Siapa ngok?
Adakah ia Azmin Ali?
Siapa pula ngek?
Adakah ia Zuraidah Kamaruddin?
Sampai bila mereka mahu terus ngok ngek dalam parti?
Sedarkah mereka bahawa mereka hanya mewakili kelompok 10 percent saja?
Adakah bila Anwar jadi Perdana Menteri nanti, mereka mampu untuk terus ngok ngek lagi?
(ShahbudinHusin 03/11/2019)

0

0

votes
Article Rating
Kongsikan artikel ini


BETULKAH MCA PARTI SEDERHANA?

Berkata Presiden Pas, Hadi Awang bahawa pembangkang memerlukan parti bukan Islam seperti MCA yang dianggapnya bersifat sederhana.
Atas sebab itu, selain akan turun berkempen berkempen di Tanjung Piai, Hadi juga dilaporkan telah memberi arahan kepada penyokong parti itu agar memberikan undi kepada calon MCA dalam pengundian pada 16 November nanti.
Benarkah MCA sebuah parti yang sederhana?
Berdasarkan rekod, MCA adalah parti yang keras menentang perlaksanaan hukum hudud yang diperjuangkan oleh Pas.
Tidak cukup dengan itu, ketika perjuangan Pas berubah daripada hudud kepada RUU355, MCA juga bertegas tidak menyokongnya.
Maka, di mana sederhananya MCA?
(ShahbudinHusin 04/11/2019)

0

0

votes
Article Rating
Kongsikan artikel ini


NGOK NGEK PERGILAH MAIN JAUH-JAUH…TUN M TETAP MAHU ANWAR, BUKANNYA AZMIN!!

Perdana Menteri, Tun Mahathir Mohamad sekali lagi mengulangi janjinya untuk menyerahkan jawatan yang disandangnya sekarang kepada Anwar Ibrahim.
Dalam waktu yang sama, beliau juga menegaskan tentang komitmennya untuk berhenti sebelum PRU15 akan datang.
Kata-kata Tun Mahathir ini tidaklah ada apa-apa yang pelik sebenarnya kerana ia sudah pun kerap diulang-ulangnya sebelum ini.
Cuma, kali ini beliau secara spesifik menyebut penggantinya tetap Anwar dan bukan Azmin Ali.
Maka, dengan penegasan ini, baik Azmin mahupun para penyokongnya, berhentilah berangan-angan atau terlebih perasan untuk memintas jawatan Perdana Menteri mendahului Anwar.
Ia adalah sesuatu yang hampir-hampir mustahil pada hakikatnya, bukan saja kerana adanya janji penyerahan kuasa yang sudah lama dipersetujui yang kuasa mutlaknya terletak pada Majlis Presiden PH, tetapi juga disebabkan kes “video Haziq” yang masih membelenggu Timbalan Presiden PKR itu.
Kenyataan terbaruTun Mahathir ini dengan sendirinya selaras dengan apa yang Anwar sebut dua hari lalu bahawa satu dua orang yang selalu ngok-ngek dalam parti mempertikaikannya sudah tidak relevan lagi sekarang ini.
Yang nyata, di sebalik kegemaran mereka suka mempertikaikan Anwar, berdasarkan sambutan di negeri-negeri dalam konvensyen parti yang dihadirinya, Anwar tidak dinafikan mendapat sokongan sekurang-kurangnya 90 peratus daripada ahli-ahli PKR sendiri.
Lalu, bagaimanakah mahu dinafikan kedudukan Anwar sebagai bakal PM8 untuk menggantikan Tun Mahathir?
Sebaliknya, dengan hakikat yang ada di depan mata beserta penegasan Tun Mahathir sendiri bahawa penggantinya tetap Anwar dan bukan Azmin, baik Menteri Hal Ehwal Ekonomi atau para penyokongnya, “pergilah main jauh-jauh” untuk terus bermimpi dan berangan-angan bagi mengejar kerusi Perdana Menteri.
Anda semua sudah tidak relevan lagi sekarang ini.
(ShahbudinHusin 04/11/2019)

0

0

votes
Article Rating
Kongsikan artikel ini


AZMIN, BAIKLAH LETAK JAWATAN DAN JANGAN LAGI MENYUSAHKAN PM!!

Belum selesai dengan kes “video Haziq” yang masih dalam siasatan polis, Menteri Hal Ehwal Ekonomi, Azmin Ali kini berdepan satu lagi beban baru yang jelas menyusahkan Perdana Menteri, Tun Mahathir Mohamad.
Ini berikutan sebuah agensi pelancongan memfailkan saman terhadap beliau di Mahkamah Sesyen Kuala Lumpur untuk menuntut RM328,901 untuk tiket penerbangan dan penginapan hotel yang belum dibayarnya.
Dalam kenyataan tuntutannya itu, YHA Travel & Tours (M) Sdn Bhd berkata Azmin berhutang bagi urusan perjalanan yang diuruskannya antara September 2018 dan Ogos 2019.
Mengikut tuntutan tersebut, firma itu telah menempah tiket penerbangan dan penginapan hotel untuk Azmin, keluarganya, rakan-rakan dan kakitangan kementerian.
Firma itu berkata, ia telah membayar kepada syarikat penerbangan terlebih dahulu untuk mendapatkan tiket dan sepatutnya akan dibayar kemudian oleh Azmin atau wakilnya dalam tempoh tiga hingga empat bulan.
“Selanjutnya, defendan dan/atau wakilnya yang diberi kuasa juga akan membuat pembayaran sebelum umrah dan/atau haji atau sebelum tempoh hari raya terdekat.
“Bagaimanapun, dalam hal ini, pembayaran telah tertunggak untuk jangka masa yang lebih lama daripada jangka masa yang disebutkan di atas,” kata firma tersebut dalam tuntutannya.
Difahamkan juga, agensi pelancongan itu telah berulang kali menuntut bayaran daripada defendan dan/atau wakilnya, tetapi jumlah terkumpul itu tidak pernah dibayar walaupun jumlah yang dituntut itu tidak pernah dipertikaikan.
Difahamkan, pengurusan kes bagi saman itu ditetapkan pada 3 Dis ini di Mahkamah Sesyen Kuala Lumpur.
Kenapa hutang sampai tidak dibayar untuk tempoh yang begitu lama sehingga walau sudah dituntut berkali-kali, tetapi tidak juga mahu dibayar?
Apa masalah Azmin sebenarnya?
Apakah beliau sengaja tidak mahu membayarnya?
Sebagai seorang menteri kanan, tentulah tidak logik jika dikata beliau tiada wang untuk membayarnya.
Habis, kenapa tidak mahu membayar?
Dengan kedudukan sebagai seorang menteri yang sepatutnya memberi kesenangan kepada rakyat, sebaliknya bertindak menyusahkan mereka dengan tidak membayar hutang adalah perbuatan yang tidak patut sama sekali.
Dalam hal ini, sedarkah Azmin bahawa tindakannya tidak membayar hutang, walau sudah dituntut berulangkali dan akhirnya menjadi kes mahkamah, beliau sebenarnya telah menyusahkan Tun Mahathir dan memalukan kerajaan serta kabinet?
Tidak cukupkah dengan perlakuan beliau sebelum ini yang telah banyak mendatangkan kesusahan kepada Perdana Menteri?
Azmin, kalau beginilah satu demi satu onar yang muncur, lebih baiklah undur diri dan letak jawatan sebagai menteri dengan segera.
Kasihanlah kepada Tun!!
(ShahbudinHusin 05/11/2019)

0

0

votes
Article Rating
Kongsikan artikel ini


PESANAN BUAT IGP – SELESAIKAN KES VIDEO HAZIQ LEBIH DULU BERBANDING JHO LOW

Walaupun sebelum ini Ketua Polis Negara, Abdul Hamid Bador pernah berhasrat untuk membawa pulang Jho Low sebelum akhir tahun, tetapi perkembangan terbaru seolah-olah menunjukkan hasrat itu sukar untuk menjadi kenyataan.
Ini berikutan pengakuan Abdul Hamid semalam bahawa negara di mana Jho Low berselindung ketika ini enggan memberi sebarang kerjasama kepada polis Malaysia.
“Antara alasan diberikan mereka, termasuk kononnya dia (Jho Low) sudah mengubah rupanya dengan menjalani pembedahan muka dan menyerupai beruang.
“Muka dia dikatakan sama seperti muka beruang. Saya tidak tahulah, tetapi kononnya dia sekarang sudah mengubah rupa bentuk mukanya.
“Ada ketikanya dia dikatakan berjalan menyerupai seekor tambadau (seladang). Jadi, bila kita lihat dari belakang, begitulah rupanya.
“Adakah logik alasan diberikan ini (oleh pihak berkuasa negara itu)?” kata Abdul Hamid berhubung perkembangan terbaru mengenai pemburuan Jho Low.
Bagaimanapun, beliau menegaskan pihaknya bersikap terbuka dan sedia untuk terus berbincang dengan pihak berkuasa negara luar untuk membawa pulang Jho Low ke Malaysia.
Dalam waktu yang sama, Menteri Dalam Negeri, Muhyiddin Yassin turut menegaskan, meski mengubah wajah dan penampilannya, kerajaan tetap akan memburu Jho Low sehingga ke lubang cacing sekali pun.
“Kita tak akan berhenti sampai kita dapat kerjasama dari negara yang kita agak di mana dia (Jho Low) berada dan kalau ada kerjasama Interpol (polis antarabangsa) bantu, perkara itu akan dapat kita selesaikan.
“Tapi apa pun kita tak akan berhenti untuk cari (Jho Low) walau sampai ke lubang cacing,” katanya lagi.
Sementara tidak dinafikan pentingnya Jho Low dibawa balik, tetapi pihak berkuasa, khususnya polis tidak harus terlalu asyik serta leka dengan perkara itu semata-mata.
Ini kerana sama ada Jho Low dapat dibawa balik atau tidak, kes 1MDB di negara kita sudah pun dibawa ke mahkamah untuk diadili.
Najib Razak kini sedang berdepan puluhan pertuduhan di mahkamah, manakala di beberapa negara lain, rampasan aset serta harta yang dipercayai dibeli dengan wang songlapan 1MDB turut dilakukan.
Dalam bahasa mudah, tanpa Jho Low ditangkap pun, kes berkaitan 1MDB tetap dapat dibawa ke mahkamah.
Hanya, jika Jho Low dapat ditangkap dan dibawa balik, kelebihannya ialah kita dapat mendengar cerita sebenar daripada mulutnya sendiri berkaitan skandal 1MDB itu, di samping mungkin ada kepuasan dapat menghukumnya kerana dialah dianggap dalang yang sebenarnya yang telah merosakkan nama negara.
Maka itu, kepada Abdul Hamid, tidak perlulah terlalu gundah gulana atau pening kepala sama ada Jho Low dapat dibawa balik atau tidak.
Biarlah negara di mana beliau berlindung itu memberi alasan apa sekali pun untuk terus melindunginya kerana dalam dunia ini, wang memang boleh membeli hampir segala-galanya.
Yang penting, kes mahkamah 1MDB sedang berjalan, wang-wang curi berkaitan dengannya sedang diusahakan untuk didapatkan kembali dan UMNO serta BN sudah kehilangan kuasanya kerana skandal tersebut.
Tetapi, bagi rakyat kebanyakan, mereka lebih risau dan gundah gulana dengan polis pimpinan Abdul Hamid sendiri yang sudah banyak bulan masih gagal menyelesaikan kes “video Haziq” yang dikatakan melibatkan menteri kanan, Azmin Ali.
Berbanding membawa balik Jho Low, kes “video Haziq” dirasakan lebih mudah untuk diselesaikan oleh pihak polis kerana ada video yang disahkan tulen sebagai buktinya, ada pengakuan Haziq yang mengaku melakukan hubungan seks sejenis dengan Azmin, ada rakaman CCTV dan pelbagai bukti yang lain lagi.
Oleh kerana kes “video Haziq” sudah berbulan-bulan berlalu tanpa ketahuan bagaimana kesudahannya, sedangkan ia melibatkan seorang menteri kanan dan Tun Mahathir Mohamad pula gemar membawa Azmin sebagai menteri pengiringnya dalam lawatannya ke seluruh dunia, seolah-olah untuk menunjuk-nunjuk inilah menterinya yang dikatakan ada hubungan sejenis itu, hakikatnya lagi lambat diselesaikan, lagi malu negara dibuatnya.
Tidak ada pilihan lain, kes “video Hazip” lebih penting sebenarnya untuk diselesaikan terlebih dahulu berbanding membawa balik Jho Low kerana jika terus dilambat-lambatkan, bererti perangai kita pun sama juga macam negara yang melindungi bilionaire itu.
Maka, pesanan buat Abdul Hamid, selesaikan dahulu kes “video Haziq” yang ada di depan mata dengan segara dan rehatlah seketika daripada bercakap untuk membawa balik Jho Low.
(ShahbudinHusin 05/11/2019)

0

0

votes
Article Rating
Kongsikan artikel ini


AMBOIII….BERLAGAKNYA MENTERI INI!!

Menteri Pertanian dan Industri Asas Tani, Salahuddin Ayub berkata, tiada undang-undang khusus di Malaysia menghadkan pemberian sumbangan oleh seorang menteri kepada sekolah pada waktu pilihanraya.
“Tak ada undang-undang di negara kita menyatakan sama ada boleh atau tidak memberi wang semasa pilihanraya.
“Saya menteri, saya boleh (memberi sumbangan) bila-bila masa,” katanya lagi.
Salahuddin berkata demikian sebagai menjawab pendedahan sebuah akaun Facebook bahawa beliau yang juga Ahli Parlimen Pulai didapati memberi sumbangan RM5,000 kepada Sekolah Rendah Jenis Kebangsaan (C) Pei Chio, Kukup Laut, di Tanjung Piai, Johor semalam.
Diulang – “Saya menteri, saya boleh (memberi sumbangan) bila-bila masa”.
Diulang sekali lagi – “Saya menteri, saya boleh (memberi sumbangan) bila-bila masa”.
Amboii…berlagaknya!!
Dalam era kerajaan PH sekarang, inilah satu-satunya pemimpin yang membangga diri secara terbuka kerana dapat menjadi menteri dan beranggapan boleh melakukan apa saja dengan jawatan tersebut.
Malah, dalam era BN pun rasa-rasanya tidak pernah ada pemimpinnya yang secara terbuka berkata, “Saya menteri, saya boleh (memberi sumbangan) bila-bila masa”.
Tidak sampai dua tahun jadi menteri dan belum tentu menang lagi PRU seterusnya, inikah wajah pemimpin yang kita mahu?
(ShahbudinHusin 06/11/2019)

0

0

votes
Article Rating
Kongsikan artikel ini


BURUK BENAR JADINYA BILA PERANGAI PH AKHIRNYA TAK UBAH MACAM UMNO DAN BN

Dalam kehangatan kempen PRK Tanjung Piai yang sedang berjalan sekarang, tidak seperti beberapa pilihanraya sebelum ini, PH yang sudah menjadi kerajaan kali ini nampaknya turut ghairah memberi sumbangan wang tunai kepada pengundi.
Menteri Pertanian dan Industri Asas Tani, Salahuddin Ayub baru-baru ini mengumumkan peruntukan RM5,000 kepada SRJK (C) Pei Chio, Kukup Laut, Tanjung Piai.
“Tak ada undang-undang di negara kita menyatakan boleh atau tidak memberi wang semasa PRK.
“Saya menteri, saya boleh (memberi sumbangan) bila-bila masa,” kata beliau merujuk tindakannya itu.
Kemudian, Menteri Besar Johor, Dr. Shahruddin Jamal pula mengumumkan bantuan khas RM1000 setiap seorang kepada nelayan Tanjung Piai yang terjejas dengan pembangunan di kawasan Johor Selatan.
“Pembayaran akan dibuat secara tiga fasa bermula pada minggu hadapan tetapi tarikhnya akan dimaklumkan oleh Exco nanti dan biasanya kami akan buat secara serahan tangan,” ujar beliau.
Selain pemberian tunai itu, beberapa menteri PH juga dikesan meluluskan peruntukan segera untuk Tanjung Piai seperti untuk kemudahan sukan, membaiki jeti, menaik taraf jalan dan macam-macam lagi.
Meskipun PH mempertahankan pemberian dan pengumuman projek pembangunan itu bukan suatu bentuk suapan politik, tetapi kononnya hanya kebetulan ada PRK di Tanjung Piai, soalnya mengapa segala bantuan itu hanya tertumpu di kawasan itu saja?
Mengapa peruntukan pembangunan, bantuan sekolah dan pemberian tunai kepada nelayan di kawasan lain tidak kedengaran diberikan pada waktu ini?
Apakah rakyat kawasan lain tidak memerlukan bantuan atau wang tunai?
Apa pun hujah yang PH cuba berikan, realitinya ialah apa yang mereka lakukan sekarang ini adalah satu bentuk suapan politik yang terang lagi nyata.
Janganlah cuba menafikan atau mahu berselindung di sebalik daun kering mengenai hakikat tersebut.
Yang lebih buruk lagi kerana perangai merasuah pengundi sewaktu PRK ini adalah sama seperti amalan UMNO dan BN sejak berpuluh-puluh tahun lamanya.
Sewaktu menjadi pembangkang ketika itu, mereka sentiasa menyerang dan mengutuk perbuatan UMNO dan BN memberi wang atau peruntukan ketika berkempen sebagai menyalahgunakan wang kerajaan dan tindakan yang salah di sisi undang-undang.
Tidak ada rasa malukah bila sekarang mereka melakukan perkara yang sama hanya kerana mentang-mentang sudah jadi kerajaan?
Di mana idealisme perjuangan mereka selama ini jika setelah menjadi kerajaan, perangai dan kelakuan sama saja seperti UMNO dan BN?
Apakah kata-kata sewaktu berada dalam pembangkang selama ini hanya suatu pendustaan semata-mata?
Atau segala-galanya sudah dilupakan berikutan sudah menjadi menteri dan menjalani kehidupan yang berbeza berbanding dahulu?
Yang menjadi kemusykilan, apakah PH tiada perkara lain yang mahu ditawarkan kepada pengundi untuk mencipta kemenangan selain daripada melakukan rasuah undi dan suapan politik kepada pengundi?
Di mana nilai dan asas perjuangan yang dilaung-laungkan selama ini?
Satu perkara yang pemimpin PH mungkin lupa – barangkali sebab sudah hidup mewah sekarang – UMNO dan BN tetap kalah PRU14 walaupun mereka melambakkan banyak wang dan peruntukan kewangan sewaktu musim berkempen dahulu.
Dalam banyak keadaan, mesti disedari bahawa rasuah politik dan suapan undi bukanlah jaminan kepada kemenangan dalam perjuangan.
Malah, ia tidak lebih merupakan titik hitam yang mengotorkan perjuangan dan akhirnya membawa kepada kejatuhan.
Apakah dalam hal ini PH mahu menjadikan Tanjung Piai suatu permulaan kepada kejatuhannya sebagai kerajaan?
(ShahbudinHusin 07/11/2019)

0

0

votes
Article Rating
Kongsikan artikel ini


DALAM PH, BUKAN KUASA PERDANA MENTERI MENENTUKAN PENGGANTINYA

Walaupun selalu menyebut akan menunaikan janji peralihan kuasa kepada Anwar Ibrahim sebagaimana perkara itu merupakan konsensus bersama Majlis Presiden PH, tetapi Tun Mahathir Mohamad nampaknya terus mengeluarkan kenyataan yang mengelirukan berkenaan dengannya.
Jika sebelum ini beliau kerap berbeza-beza pendirian berhubung tempohnya memegang jawatan Perdana Menteri, kini perrkara lain pula disentuhnya.
Dalam interbiu terbaru dengan Financial Times di Bangkok, di sebalik mengatakan tetap akan mengotakan janji dan tiada tempoh masa bila akan menyerahkan kuasa kepada Anwar, Tun Mahathir turut menyatakan kebimbangan mengenai kemungkinan salah dalam memilih penggantinya.
Kata Tun Mahathir lagi, beliau bertekad untuk tidak mengulangi kesilapan lalu berhubung pemilihan pengganti Perdana Menteri.
“Saya buat banyak kesilapan melantik pengganti… Jadi saya tidak mahu buat silap lagi kali ini.
“Sesiapa pun akan rasa berdebar apabila hendak menyerahkan kuasa pentadbiran negara kepada penggantinya,” kata beliau lagi.
Kenyataan Tun Mahathir ini bukan saja pelik, bahkan sebenarnya amat-amat mengelirukan.
Harus disedarinya bahawa beliau kini menjadi Perdana Menteri dalam era PH yang berbeza sama sekali dengan zaman BN sebelum ini.
Dalam zaman BN, memanglah seseorang Perdana Menteri dengan kuasa terkumpul ditangannya boleh menentukan siapa penggantinya, bahkan bebas memecat dan menghantar ke penjara sesiapa yang dilihat memberi ancaman kepadanya.
Tetapi, di era PH, kuasa menentukan pengganti Perdana Menteri bukan lagi terletak pada Perdana Menteri, tetapi terletak dalam bidang kuasa Majlis Presiden menentukannya.
Bahkan, dalam konteks pengganti Tun Mahathir, calon pengganti beliau sudah pun ada iaitu Anwar yang telah ditetap serta dipersetujui dalam Majlis Presiden sebelum PRU14 lagi.
Bermakna, Tun Mahathir sebagai Perdana Menteri tiada hak untuk menentukan pengganti yang lain selain Anwar tanpa mendapat persetujuan daripada Majlis Presiden PH.
Jadi, tidakkah pelik dan mengelirukan bunyinya jika Tun Mahathir masih mahu bercakap soal kebimbangan atau mungkin melakukan kesilapan dalam memilih penggantinya?
Apakah maksud beliau sebenarnya?
Apakah Tun Mahathir fikir beliau masih Perdana Menteri zaman BN lagi?
Lagi pun, kesilapan masa lalu beliau dalam memilih penggantinya adalah kerana keputusannya itu hanya dibuatnya secara sendirian dan mungkin bersama dengan kroni-kroninya saja.
Bagaimanapun, dalam keputusan memilih Anwar sebagai penggantinya, ia diputuskan secara konsensus oleh Majlis Presiden yang memberi makna, ia dipersetujui oleh pemimpin utama parti-parti yang bergabung dalam PH.
Selepas Anwar menjadi Perdana Menteri nanti, beliau juga tiada kuasa secara sendirian memilih penggantinya kerana ia tetap merupakan kuasa Majlis Presiden menentukannya.
Kesimpulannya, pemilihan pengganti Perdana Menteri era PH adalah hasil keputusan daripada “banyak kepala” dan ia tentulah jauh berbeza dengan keputusan mutlak melalui “satu kepala” saja sepertimana zaman BN dahulu.
(ShahbudinHusin 07/11/2019)

0

0

votes
Article Rating
Kongsikan artikel ini


TINDAKAN TARIK OUTRIDER NAJIB TIDAK UNTUNGKAN PH

Saya tidak menyokong Najib Razak, bahkan menjadi antara penyumbang kepada kejatuhannya.
Sejak 2011, selain menulis dan menerbitkan enam buah buku yang mengkritik dan membelasah Najib, saya juga telah menulis beribu-ribu artikel dalam blog ini bagi tujuan mempengaruhi pemikiran rakyat agar menjatuhkan beliau dan menumbangkan UMNO serta BN.
Banyak tindakan dan keputusan Najib sebagai Perdana Menteri tidak terlepas daripada kritikan saya.
Antaranya ialah bila beliau menarik khidmat outrider dan pengawal Unit Tindakan Khas atau UTK daripada Tun Mahathir Mohamad.
Alasan yang diberi ketika itu ialah kerana Tun Mahathir sudah menjadi penentang kerajaan, maka beliau dianggap tidak layak lagi menikmati semua kemudahan itu.
Tindakan itu, selain mendapat bantahan daripada banyak pihak, termasuk juga saya, hakikatnya ia hanya menambahkan lagi kebencian rakyat kepada Najib, UMNO dan BN.
Najib dilihat sudah benar-benar terdesak sehingga mengambil keputusan tersebut bagi memberi tekanan dan menyukarkan pergerakan Tun Mahathir.
Tetapi, adakah Tun Mahathir ketika itu semakin susah bergerak dan tidak ke mana-mana?
Sudah tentu jawapannya adalah tidak, sebaliknya Tun Mahathir semakin dilimpahi simpati, manakala Najib tambah dibenci dan akhirnya jatuh bersama tumbangnya UMNO dan BN.
Sekarang, sementara Najib kita akui mendapat sambutan rakyat ke mana saja beliau pergi, kenapakah khidmat outrider beliau tiba-tiba ditarik balik?
Adakah PH sedang terdesak?
Atau adakah melalui tindakan ini bertujuan mahu Tun Mahathir dan PH tambah dibenci rakyat?
Sebagai bekas Perdana Menteri, siapa pun mereka dan apa pun latar belakangnya, selagi mereka itu berhak menerima apa-apa kemudahan kerajaan, ia tidak harus ditarik balik, apa lagi jika ia boleh ditafsirkan mempunyai motif politik.
Tindakan seperti itu pasti mengundang hukuman daripada rakyat.
Percayalah, tindakan menarik outrider Najib ini tidak sama sekali menguntungkan PH, malah akan menambahkan lagi sokongan rakyat kepadanya.
Kenapakah dalam hal ini PH tidak belajar atau mengambil iktibar daripada apa yang dilakukan Najib dahulu, malah mengulanginya?
Tambahan lagi, oleh kerana tindakan ini diambil ketika kempen PRK Tanjung Piai sedang berjalan, PH seperti sedang memberi kelebihan percuma kepada BN untuk menang pada 16 November nanti.
(ShahbudinHusin 08/11/2019)

0

0

votes
Article Rating
Kongsikan artikel ini


“TUN M KUTUK LAWAN POLITIKNYA, TAPI DALAM MASA SAMA BERTINDAK SEPERTI MEREKA”

1. Saya merujuk sidang media PM sempena Mesyuarat Jawatankuasa Nasional Janji Kerajaan semalam.
2. Dalam sidang media itu PM mempertahankan dasar dan perlaksanan pentadbiran beliau dan membidas kritikan terhadapnya khususnya daripada UMNO dan pemimpinnya.
3. Satu petanda yang tidak baik dan malang bagi sebuah negara apabila PM menjuruskan sidang medianya membalas kritikan terhadapnya malah mengutuk mereka dengan keras. Sidang media itu seharusnya lebih menjurus kepada menjawab keresahan dan kepayahan rakyat mutakhir ini.
4. Lebih malang apabila PM mengutuk lawan politiknya tetapi dalam masa yang sama mengambil sikap dan tindakan serupa dengan mereka.
5. PM hari ini, sama seperti PM sebelum ini disaat rakyat dihimpit kepayahan tidak sama sekali merasai denyut nadi mereka. Beliau dalam sidang media semalam sama seperti PM sebelumnya percaya dasar-dasarnya diterima baik rakyat. Walhal merata rakyat mengata dan mengeluh kepayahan.
6.Kepayahan rakyat ketara. Rakyat biasa mengeluh harga barang dan segala-galanya menaik. Syarikat-syarikat pula berhempas pulas mencari peluang dan kerja baru yang hampir tiada. Kalau adapun seksa mendapatkan bayaran daripada agensi kerajaan yang kekeringan dana. Malah Syarikat kerajaan, GLCs juga hadapi masalah dana dan ada yang terpaksa menjual aset untuk menampung kos operasi.
7. Bank-Bank semakin ketat dalam menawarkan pinjaman. Mendapatkan pinjaman perumahan malah pinjaman kereta sekalipun adalah sesuatu yang amat sukar sekarang. Hutang2 lama dikejar habis-habisan kerana mereka juga hadapi dilema mengekalkan prestasi yang juga semakin sukar.
8. Saban hari pemberhentian pekerja menjadi-jadi. Kes Utusan antara kes ketara yang seharusnya tidak berlaku. Ratusan dan mungkin ribuan kes seperti Utusan berlaku.
9. Kesemua ini dan banyak lagi situasi ekonomi yang real berlaku tetapi semalam kita melihat seorang PM percaya dan memberi gambaran yang terbalik.
10. PM hari ini mengutuk PM sebelum ini dan pengikutnya kerana sikap salah dalam menghadapi penjenayah (khususnya dalam kes 1MDB) dan penegakan hukum rule of law. Tapi apa bezanya hari ini bila seorang Menteri yang menghadapi tuduhan berat bersama bukti jelas terus menjadi Menteri? Malah menteri menjaga ekonomi , disaat ekonomi negara dan rakyat paling parah.
11. Beberapa Menteri lain juga memperlihatkan prestasi buruk dan melakukan kenyataan dan tindakan salah dari sudut dasar dan pentadbiran sebuah negara. Juga terus dipertahankan.
12. Di sebuah negeri wujud kes jelas pemberian projek kepada syarikat RM 2 . Juga pemberian projek tanpa tender terus berlaku dan tiada satupun tindakan pembetulan apalagi siasatan dan dakwaan.
13. Kronisma terus berlaku, banyak perlantikan politik dilakukan, malah isteri Setiausaha Politik PM sendiri dilantik mengetuai sebuah badan yang mendapat dana sepenuhnya dari kerajaan berjumlah ratusan juta dan bantahan daripada pengasas organisasi itu sendiri dan individu serta NGO tidak diendahkan.
14. Kesemua ini dan banyak lagi memaparkan sikap dan tindakan sama pemerintahan dahulu. PM hari ini mesti mengubah sikapnya sama seperti kita pernah meminta PM dahulu mengubah sikapnya.
15. Sekiranya beliau tidak mampu berubah, ahli2 kabinet didalam kerajaannya mesti bertindak melakukan yang betul meminta beliau berundur agar perubahan boleh dilakukan. Jangan pula kabinet hari ini juga mempunyai perangai sama dengan perangai kabinet dahulu, membiarkan sahaja ketua mereka mempunyai sikap yang salah tanpa sebarang koreksi.
16. Atau rakyat yang akan bangkit dan melakukannya. Dihujung benua, Tg Piai mungkin kita akan lihat petanda itu.
Mohamad Ezam Mohd Nor
8 Nov 2019, 11 Rabiul Awal 1441H

0

0

votes
Article Rating
Kongsikan artikel ini


MB JOHOR DIGESA TANGGUH PEMBERIAN TUNAI KEPADA NELAYAN, BANTERAS RASUAH MESTI BERMULA DENGAN BASMI RASUAH POLITIK

Saya minta Menteri Besar Johor tangguh dulu bantuan RM1,000 kepada nelayan-nelayan di Tanjung Piai sehingga selesai Pilihanraya Kecil Tanjung Piai.
Kenapa?
Sebab Menteri Besar patut tunjuk contoh hormati undang-undang pilihanraya.
Kita dulu anjurkan siri demonstrasi jalanraya Bersih 1, Bersih 2 Bersih3, Bersih4 dan Bersih5 untuk tuntut pilhanraya yang bersih dan adil. Kini kita sudah jadi kerajaan.
Saya hendak nyatakan di sini secara ikhlas bahawa kita tak perlu nak jadi lawyer terlebih dahulu untuk faham bahawa adalah satu bentuk rasuah politik dan salah di bawah undang-undang kecil Akta Pilihanraya jika Kerajaan sama ada Menteri Besar, atau Menteri Pusat atau Exco memberi wang ringgit atau kebendaan masa berkempen pilihanraya kecil di Tanjong Piai.
Saya Ahli Parlimen Pakatan Harapan merayu janganlah kerajaan baru PH ini buat apa yang kita kritik Menteri-Menteri BN lakukan selama ini.
Rayuan ini juga saya tujukan kepada Menteri Pertanian.
Bantuan kepada nelayan-nelayan di daerah lain di Johor yang tak ada kaitan dengan PRK Tg Piai, Menteri Besar Johor bolehlah teruskan beri bantuan RM1,000 itu.
Tetapi bantuan bagi nelayan- nelayan Tanjong Piai eloklah diberi selepas selesai pilihanraya kecil, tidak kisah sama ada PH menang atau kalah, bantuan tetap diberi
Perjuangan untuk membanteras rasuah bermula dengan pembasmian rasuah politik terlebih dahulu.
Hassan bin Abdul Karim
Ahli Parlimen Pasir Gudang
8 November 2019

0

0

votes
Article Rating
Kongsikan artikel ini


PEJA TERBUKTI MASIH TEBAL DNA UMNO, PERBUATANNYA UMPAMA MENGUTUK ISTERI SENDIRI DI DEPAN AWEK BARU

“Macam saya di Perak, saya seorang terkontang-kanting nak lawan dengan puak-puak DAP ini.
“Saya nak pertahankan tanah orang Melayu. Saya nak perjuangkan agama kita.
“Saya buat itu pelan-pelan tapi Alhamdulillah kawan-kawan UMNO kat sana tak adalah marah-marah saya macam ni”.
Di atas adalah kata-kata yang diucapkan oleh Menteri Besar Perak, Ahmad Faizal Azumu dalam sebuah rakaman video ketika berkempen di Tanjung Piai bersama calon PH, Haji Karmaine Sardini di hadapan sekumpulan penduduk yang dipercayai penyokong BN.
Ahmad Faizal atau Peja adalah satu-satunya Adun Bersatu di Perak yang menang dalam PRU14 lalu iaitu di Cenderiang dengan majoriti 39 undi berbanding DAP 18 kerusi, PKR 6 dan Amanah 4 kerusi.
Perlantikan beliau sebagai Menteri Besar yang turut disokong oleh dua Adun UMNO yang melompat parti tentunya kerana parti-parti lain dalam PH menghormati persefahaman sesama sendiri, walaupun Bersatu hanya menang satu kerusi saja.
Maka, apabila Peja mengatakan beliau seorang diri terkontang-kanting berlawan dengan puak-puak DAP untuk mempertahankan tanah orang Melayu dan kedudukan agama Islam di Perak, beberapa persoalan segera timbul daripadanya.
Apakah perbuatan DAP yang cuba menggugat tanah orang Melayu dan kedudukan agama Islam di negari Perak sejak 18 bulan lalu?
Bolehkah beliau memberi contohnya?
Dalam hal ini, Peja mesti bertanggungjawab menyenarai atau memberi contoh apakah perbuatan DAP tersebut sehingga beliau terlihat begitu lancar saja mulutnya malafazkan kata-kata sedemikian rupa.
Jika beliau gagal berbuat demikian bermakna Peja telah berbohong dan secara sedar sudah memburuk-burukkan DAP sebagai rakan sendiri yang turut menyokongnya sebagai Menteri Besar sebelum ini.
Selain itu, dengan mengatakan beliau seorang diri terkontang-kanting di Perak, apakah ia juga bermaksud Adun Melayu PKR dan Amanah turut bersubahat dengan DAP atau tidak berperanan dalam hal berkaitan tanah orang Melayu dan kedudukan agama Islam?
Apa yang nyata, lafaz-lafaz kata Peja yang turut disertai dengan pengakuan bahawa bellau tidak duduk bersama menteri-menteri PH ketika hari penamaan calon Tanjung Piai yang lalu, sebaliknya selesa bersama rakan-rakan UMNO, jelas menunjukkan DNA UMNO masih tebal dalam dirinya.
Peja harus sedar siapa dirinya dan atas platform apa beliau dapat jadi Menteri Besar, walhal kalau ikut kelayakan dan kewibawaan, tahapnya mungkin sekadar jadi pegawai khas macam sebelum ini saja yang sesuai buatnya.
Dalam PH, tidak seharusnya ada pemimpin seperti beliau yang bukan saja masih tebal DNA UMNO, tetapi tergamak mengutuk rakan sendiri.
Untuk itu, kelakuan beliau bukan saja harus dikecam, bahkan mesti dibawa kepada Majlis Presiden PH untuk tindakan seterusnya, termasuk menggugur dan menggantikannya dengan pemimpin lain menerajui negeri Perak.
Dalam aspek yang lain, kalau pun Peja melafazkan kata-kata mengutuk DAP itu untuk tujuan mendapatkan undi daripada penyokong BN bagi Haji Karmaine, ia turut merupakan suatu perbuatan yang tidak bermoral serta tidak beretika.
Ia umpama beliau memburuk-burukkan isteri sendiri di hadapan awek yang mahu digoda dan dihajati untuk ditidurinya.
Apakah isterinya tidak melenting jika perbuatannya itu terdedah dan diketahui isterinya sendiri?
(ShahbudinHusin 09/11/2019)

0

0

votes
Article Rating
Kongsikan artikel ini


ANWAR MAKIN KUKUH, PERALIHAN KUASA TAK DAPAT DIELAKKAN

Berdasarkan sambutan di konvensyen PKR negeri-negeri di mana sehingga ini hanya tinggal satu dua negeri saja lagi belum mengadakannya, apa yang terpapar nyata ialah kedudukan Anwar Ibrahim jelas semakin mantap dan kukuh.
Beliau bukan saja mendapat sokongan dalam menerajui PKR, bahkan untuk menerajui negara selepas Tun Mahathir Mohamad.
Melihat kepada intipati ucapannya yang banyak menjurus kepada soal menjaga rakyat, memerangi kemiskinan, prihatin kepada denyut nadi masyarakat dan semua yang bergelar pemimpin dalam PKR diingatkan harus lebih kerap turun padang bagi memahami permasalan di akar umbi, Anwar seolah-olah adalah nafas baru bagi negara ini.
Sambutan yang diterimanya juga memperlihatkan, di sebalik ada usaha memecah-belahkan PKR sebelum ini, misalnya dengan perlantikan Azmin Ali sebagai Menteri Hal Ehwal Ekonomi, walaupun namanya tidak pernah dicalonkan untuk menyertai kabinet lantaran sudah mengangkat sumpah sebagai MB Selangor selepas keputusan PRU14 lalu, terbukti telah tidak menemui kejayaan.
Bukan saja PKR tidak berpecah, malah semakin mantap kedudukannya, sebaliknya Azmin sendiri yang cuba diperalatkan kian terpinggir dalam PKR lantaran kegelojohannya meletakkan kesetiaan di tempat yang salah.
Kedudukan PKR yang mantap dan sokongan yang diterima Anwar juga membuatkan Tun Mahathir akhirnya tidak ada pilihan lain dengan baru-baru ini membuat pengakuan beliau pasti akan berundur sebelum PRU15 akan datang.
Kenyataan Tun Mahathir itu dengan sendirinya bererti beliau menolak sama sekali desakan pelbagai pihak, misalnya daripada Pas, beberapa Ahli Parlimen UMNO, Azmin dan kalangan pemimpin Bersatu yang mahu beliau menamatkan khidmatnya sebagai Perdana Menteri sehingga habis penggal.
Walaupun tarikh penyerahan kuasa daripada Tun Mahathir kepada Anwar masih menjadi teka-teki – sama ada dua tahun atau tiga tahun – pengakuan Tun Mahathir bahawa beliau tetap akan berundur sebelum PRU15 adalah merupakan satu lagi petunjuk penting bahawa peralihan kuasa memang sesuatu yang tidak dapat dielakkan sebelum PRU15 diadakan.
Anwar adalah satu-satunya pilihan yang signifikan dan disokong penuh oleh semua parti dalam PH sebagai calon PM8 dan seterusnys mengemudi PH untuk pilihanraya akan datang.
Cubaan menonjolkan nama lain, baik daripada dalam PH, lebih-lebih lagi kalau daripada luar gabungan itu, ia adalah suatu tindakan durjana serta khianat kepada pilihan pengundi yang sepakat memilih menumbangkan UMNO dan BN pada PRU14 lalu.
Dalam hal ini, oleh kerana Tun Mahathir tentunya lebih mahu PH terus menang pilihanraya seterusnya, setidak-tidaknya agar legasi dan kenegarawanannya tidak tercemar, adalah mustahil beliau hanya akan berundur dan menyerahkan jawatan kepada Anwar sesingkat dua atau tiga hari sebelum tarikh PRU15 diumumkan.
Tun Mahathir tidaklah sukar untuk memahami bahawa Anwar harus diberi masa yang sesuai sekurang-kurangnya dua tahun bagi beliau menunjukkan kepimpinan dan memperkenalkan dasar-dasar baru dalam menerajui negara ke arah bukan saja menjaga rakyat dengan lebih baik, bahkan mengekalkan kemenangan PH.
Jika lebih singkat daripada itu tempoh yang diberikan kepadanya, adalah sukar untuk Anwar melakukan sesuatu dengan berkesan untuk rakyat dan negara.
Tetapi, berdasarkan prestasi kerajaan sekarang yang begitu banyak dipertikaikan dan tidak berkembang, malah Tun Mahathir yang menjangkau usia 95 tahun itu dianggap sudah tepu, banyak pihak merasakan lagi cepat peralihan kuasa dilakukan, ia lagi baik untuk negara ini.
Dua tahun iaitu Mei 2020 adalah paling sesuai dan munasabah untuk penyerahan jawatan dilakukan, manakala tiga tahun dianggap terlalu lewat dan mungkin menyebabkan bertambah merosotnya keyakinan rakyat kepada PH dan kerajaan.
Dirasakan bahawa Anwar dengan idealisme dan semangat reformasi yang sarat bertapak dalam jiwanya sejak lebih 20 tahun lalu, beliau dianggap lebih memahami untuk terus melakukan pembaharuan politik, sosial dan ekonomi bagi negara ini untuk fasa-fasa seterusnya sebelum PRU15 diadakan.
Reformasi lahir ditangan Anwar, setelah PH berjaya menjadi kerajaan, maka beliaulah yang lebih sesuai untuk melakukan pembaharuan sebagaimana generasi Malaysia Baru benar-benar hendak ia dilaksanakan di negara ini.
(ShahbudinHusin 10/11/2019)

0

0

votes
Article Rating
Kongsikan artikel ini


PEJA MESTI DILARANG DATANG LAGI KE TANJUNG PIAI

Menteri Besar Perak, Ahmad Faizal Azumu atau Peja dilaporkan akan diminta memberi penjelasan berhubung kenyataannya berkaitan DAP yang tular dalam sebuah rakaman video baru-baru ini.
Menurut Setiausaha Agung Bersatu, Marzuki Yahya, Peja akan diminta memberi penjelasan itu dalam mesyuarat Majlis Pimpinan Tertinggi Bersatu yang akan diadakan esok.
“Ya, sudah semestinya kita akan bertanya sebab-sebab yang dimaksudkan MB Perak itu,” kata beliau.
Sementara itu, Lim Guan Eng menuntut tiada dwi standard dalam menangani isu-isu dalaman berkaitan PH.
Lim merujuk perkara itu dengan Ahli Jawatankuasa Pusat DAP, Ronnie Liu yang baru-baru ini diberikan surat tunjuk sebab berikutan kenyataannya yang mengkritik Tun Mahathir Mohamad.
“Isu ini akan ditangani untuk memastikan tiada dwi standard.
“Saya fikir ia akan ditangani selepas PRK Tanjung Piai,” ujarnya lagi.
Dalam konteks kenyataan Peja yang mengatakan beliau berseorangan untuk melawan puak-puak DAP untuk mempertahankan tanah orang Melayu dan kedudukan agama Islam, ia bukan saja umpama menikam rakan sendiri dalam PH, bahkan menyerlahkan kecenderungan beliau untuk menimbulkan isu-isu perkauman untuk meraih undi.
Walhal, salah satu janji PH kepada rakyat dalam PRU14 lalu ialah untuk tidak mengamalkan lagi sentimen perkauman sebagaimana yang diamalkan oleh UMNO dan Pas ketika ini.
Dalam erti kata yang lain, dengan meniupkan sentimen perkauman itu, Peja bukan saja tidak menghayati perjuangan PH dengan sesungguhnya, malah sebenarnya tidak layak menjadi salah seorang pemimpinnya.
Walaupun sebagai bekas pemimpin UMNO, beliau mesti sedar PH adalah berbeza dengan BN.
Maka, untuk sementara waktu di mana kempen PRK Tanjung Piai masih ada berbaki kira-kira lima hari lagi, Peja seharusnya tidak dibenarkan sama sekali turun berkempen ke kawasan itu.
Keberadaannya bukan saja boleh mengelirukan pengundi tentang perjuangan PH, malah lebih mungkin menyebabkan calon Bersatu kalah dengan lebih teruk lagi.
Melihat wajahnya ada Tanjung Piai, pengundi bukan Melayu pasti enggan memberikan undi kepada calon PH, Karmaine Sardini.
(ShahbudinHusin 10/11/2019)

0

0

votes
Article Rating
Kongsikan artikel ini


AKHIRNYA TIADA APA2 TINDAKAN TERHADAP MB PERAK

Tiada apa-apa tindakan diambil oleh Bersatu terhadap Menteri Besar Perak, Ahmad Faizal Azumu berhubung kenyataan kontroversinya yang menyebut “saya seorang diri terkontang-kanting berlawan dengan puak-puak DAP”.
Ini berikutan mesyuarat Majlis Pimpinan Tertinggi Bersatu petang tadi menerima dengan baik penjelasan Ahmad Faizal atau Peja yang tetap mengatakan kenyataannya itu telah diambil di luar konteks.
Sehubungan itu, selain tiada apa-apa tindakan diambil terhadapnya, Peja juga enggan memohon maaf berhubung kenyataannya itu yang turut mencetuskan bantahan daripada DAP dan PKR Perak.
“Adakah saya bercakap apa-apa yang salah?” soal beliau.
Selain menerima bantahan daripada DAP dan PKR Perak, Lim Guan Eng turut menyuarakan rasa tidak senang dengan kenyataan Pe
ja itu.
Pada sidang akhbar selepas mesyuarat MPT Bersatu petang tadi, Tun Mahathir turut mempertahankan Peja dan berkata MB itu terpaksa menjelaskan situasi sebenar di Perak kepada sekumpulan nelayan di Tanjung Piai yang ditemuinya baru-baru ini sewaktu berkempen bersama calon PH, Karmaine Sardini.
“Dia berhadapan dengan nelayan yang begitu agresif. Jadi mereka (nelayan) menganggap PH ini dikuasai oleh DAP, jadi dia terangkan walaupun dia seorang sahaja dan yang lain banyak DAP di Perak tetapi dia tetap jadi MB dan masih menguasai kerajaan.
“Dia perlu jelas perkara itu kerana orang itu (nelayan yang ditemuinya) sangat ekstrem pandangan dia,” tambah Tun Mahathir.
Tun Mahathir yang merupakan Pengerusi PH juga menegaskan tiada keperluan bagi Peja untuk memohon maaf kepada sesiapa berhubung kenyataannya.
Nampaknya kes Peja ini selesai begitu saja, tidak seperti Ronnie Liu yang menerima surat tunjuk sebab daripada DAP berhubung kenyataannya berkaitan Bersatu dan Tun Mahathir.
Puas hatikah Guan Eng dan DAP Perak dengan keputusan Bersatu terhadap Peja ini?
(ShahbudinHusin 11/11/2019)

0

0

votes
Article Rating
Kongsikan artikel ini


APA NASIB MB PERAK HARI INI?

Sebagaimana yang dimaklumkan oleh Setiausaha Agung Bersatu, Marzuki Yahya, penjelasan Menteri Besar Perak, Ahmad Faizal Azumu berhubung kenyataannya “terkontang-kanting seorang diri lawan DAP” akan diminta dalam mesyuarat Majlis Pimpinan Tertinggi parti itu, hari ini.
“Ya, sudah semestinya kita akan bertanya sebab-sebab yang dimaksudkan MB Perak itu,” kata beliau.
Bagaimanapun, Setiausaha Agung DAP, Lim Guan Eng secara jelas mengatakan tidak mahu amalan dwi standard dilakukan terhadap Menteri Besar Perak itu.
Beliau merujuk kepada Ahli Jawatankuasa Pusat DAP, Ronnie Liu yang diberikan surat tunjuk sebab oleh Lembaga Disiplin DAP berikutan kenyataannya sebelum ini yang mengkritik Tun Mahathir Mohamad.
Dalam erti kata lain, Guan Eng berharap setidak-tidaknya Ahmad Faizal atau Peja turut diberikan surat tunjuk sebab oleh Bersatu, sama seperti yang dikenakan DAP kepada Ronnie Liu.
Maka, apakah agaknya keputusan Bersatu terhadap Peja dalam mesyuaratnya yang akan diadakan nanti?
Diberikan surat tunjuk sebab dan diminta menjawabnya secara bertulis?
Diberikan amaran serta peringatan agar tidak mengulangi lagi di masa akan datang?
Tidak dikenakan apa-apa tindakan kerana kenyataannya itu dianggap hanya salah faham, diambil di luar konteks serta sengaja dibesar-besarkan media?
PH mengamalkan satu standard atau dwi standard?
(ShahbudinHusin 11/11/2019)

0

0

votes
Article Rating
Kongsikan artikel ini


HABIS, TUN M PERCAYA KU LI KE?

Berkata Tengku Razaleigh Hamzah bahawa Tun Mahathir Mohamad tidak akan menyerahkan jawatan Perdana Menteri kepada Anwar Ibrahim.
Kata beliau, Tun Mahathir tidak akan berbuat demikian kerana tidak percaya kepada Presiden PKR itu.
“Saya fikir beliau tidak mahu berikan kepada sesiapa yang tidak boleh dipercayai sepenuhnya kerana orang yang menggantikannya akan mencari salahnya di kemudian hari,” kata Ahli Parlimen Gua Musang itu.
Habis, kalau Tun Mahathir tidak akan menyerahkan jawatan Perdana Menteri kepada Anwar kerana tidak mempercayainya, kepada siapa jawatan itu mahu diserahkannya?
Siapakah yang akan dipercayai oleh Tun Mahathir selain daripada Anwar?
Adakah Ku Li yang lebih dipercayai oleh Tun Mahathir berbanding Anwar?
Untuk makluman Ku Li, soal menyerahkan jawatan Perdana Menteri kepada pengganti dalam era PH ini bukan bergantung kepada percaya atau tidak seorang Perdana Menteri yang sedang berkuasa sebagaimana zaman BN dahulu.
Pengganti Perdana Menteri dalam era PH adalah ditentukan oleh Majlis Presiden yang membuat keputusan mengenainya.
Dalam soal Anwar sebagai pengganti kepada Tun Mahathir, perkara itu sudah pun dipersetujui secara konsensus sebelum PRU14 lagi.
Bermakna, soal Tun Mahathir percaya atau sebaliknya, bukanlah perkara pokok lagi.
Yang penting ialah kepercayaan dan keyakinan Majlis Presiden PH terhadap Anwar.
Sehingga ini, perkara itu tidak pernah berubah, malah Tun Mahathir sendiri kekal berpegang kepada janji untuk menyerahkan jawatan Perdana Menteri yang dipegangnya sekarang kepada Anwar.
Maka, apa yang Ku Li perlu risau sangat?
Dalam erti kata lain, selaku Pengerusi Jemaah Penasihat UMNO, Ku Li sebetulnya lebih perlu risau mengenai masa depannya sendiri berbanding masa depan Anwar.
Setidak-tidaknya masa depan Anwar sudah pun ada dalam ketetapan Majlis Presiden yang hanya menunggu masa saja untuk tarikh perlaksanaannya.
(ShahbudinHusin 12/11/2019)

0

0

votes
Article Rating
Kongsikan artikel ini


ELOKLAH DIGUGURKAN, KALAU DIJEMPUT PUN MUNGKIN AZMIN TAK DATANG

Kongres Pemuda PKR pada 6 Disember depan sah tidak menjemput Timbalan Presiden, Azmin Ali untuk merasmikannya.
Sebaliknya, perasmian kongres itu akan dilakukan oleh Penasihat PKR yang juga Timbalan Perdana Menteri, Dr. Wan Azizah Wan Ismail.
Walaupun secara tradisinya Timbalan Presiden PKR biasanya akan merasmikan Kongres Pemuda atau AMK, tetapi keputusan berbeza kali ini dipercayai kerana sikap Azmin yang tidak sehaluan dengan pucuk pimpinan parti, malah tidak pernah hadir mesyuarat MPP dan Biro Politik sejak setahun yang lalu.
“AMK bertanggungjawab memberi mesej yang jelas kepada seluruh anggota PKR bahawa AMK akan kekal teguh mendokong kepimpinan parti yang sekali gus memelihara tradisi perjuangan PKR,” kata Ketua AMK, Akmal Nasir yang juga Ahli Parlimen Johor Bahru ketika menpertahankan keputusan menggugurkan Azmin itu.
Blog ini dalam artikel pada 1 November lalu telah menulis bahawa Azmin, disebabkan sikapnya yang tidak sehaluan dengan pucuk pimpinan, terbuka menyanggah pemimpin sendiri, tetapi memuja pemimpin parti lain, selain tidak hadir mesyuarat sejak setahun yang lalu, beliau pada hakikatnya telah hilang kelayakan untuk merasmikan kongres sayap parti itu.
Sebagai pemimpin nombor dua dalam parti, Azmin seharusnya menyokong kepimpinan sedia ada dan tidak mengabaikan tanggungjawab kepada parti yang telah memilihnya sebagai pemimpin serta merupakan tapak untuknya menjawat jawatan menteri dalam kerajaan.
Walaupun ada bantahan, pendirian Pemuda PKR tidak menjemput Azmin ini adalah tepat dan harus diberikan pujian.
Ini kerana, jika dijemput sekali pun untuk merasmikannya, Azmin mungkin lebih menggunakan ruang yang ada itu untuk menegakkan benang basah berkaitan perihal dirinya yang banyak onar selama ini berbanding menggariskan tentang perjuangan PKR itu sendiri.
Lebih buruk lagi, kalau di saat-saat akhir nanti, beliau tiba-tiba tidak menghadirkan diri tanpa memberikan sebarang alasan.
Jika itu berlaku, bukankah semua orang akan susah jadinya nanti?
Kalau hadir mesyuarat boleh diabaikannya begitu saja selama setahun, apalah sangat merasmikan kongres yang cuma setahun sekali.
Sebagai pemimpin nombor dua dalam PKR juga, Azmin harus sedar bahawa dosa paling besar dilakukannya ialah mengabaikan tanggungjawab dengan tidak hadir mesyuarat MPP dan Biro Politik sejak setahun yang lalu.
Kalau sibuk dengan tugas sebagai menteri merupakan alasannya tidak hadir itu, apakah hanya beliau seorang saja yang sibuk di negara ini?
Jika pemimpin lain yang juga berjawatan menteri boleh hadir mesyuarat parti, malah Tun Mahathir Mohamad sebagai Perdana Menteri pun sentiasa dapat menghadirkan diri dalam mesyuarat Bersatu serta PH, di mana logiknya Azmin tidak ada kelapangan masa sama sekali?
Maka, dengan tidak hadir mesyuarat selama setahun lalu itu, Azmin selain mengabaikan tanggungjawabnya yang sekaligus hilang kelayakan untuk merasmikan kongres sayap parti, beliau juga telah tertinggal banyak perkara mengenai perjuangan PKR itu sendiri.
Barangkali senikata lagu PKR pun sekarang ini sudah terhapus daripada memorinya.
Pada tahun depan, Azmin masih boleh dijemput semula untuk merasmikan Kongres Pemuda PKR dengan syarat beliau sedia berubah, taat kepada pucuk pimpinan serta tidak sesuka hati lagi ponteng mesyuarat MPP dan Biro Politik PKR.
Tapi, kalau perangai tetap sama, nasib yang diterimanya tahun depan pun akan sama juga.
(ShahbudinHusin 13/11/2019)

0

0

votes
Article Rating
Kongsikan artikel ini


PERALIHAN KUASA – ADAKAH JANJI MULUT DAN JANJI POLITIK BOLEH DIMUNGKIRI?

Ada dua perkara berbeza yang perlu difahami berhubung janji peralihan kuasa daripada Tun Mahathir Mohamad kepada Anwar Ibrahim yang berterusan menjadi perbualan ramai di sepanjang masa.
Pertama, janji yang telah disepakati dalam Majlis Presiden PH itu menetapkan Anwar adalah pengganti tunggal kepada Tun Mahathir.
Oleh kerana ia keputusan konsensus, bermakna janji itu turut dipersetujui oleh Tun Mahathir sendiri.
Anwar adalah satu-satunya nama yang dipersetujui untuk menjadi Perdana Menteri selepas Tun Mahathir dan tiada nama kedua atau ketiga yang dicadangkan sebagai simpanan.
Dalam erti kata lain, meski pun tiada tarikh bila peralihan kuasa mesti dilakukan, Anwar adalah satu-satunya penerima baton yang sah bagi kerusi Perdana Menteri daripada Tun Mahathir.
Nama-nama lain yang cuba dicadangkan, sama ada melalui pintu belakang atau pintu tepi, apalagi melalui tingkap, adalah tidak sah selagi PH yang menguasai kerajaan.
Kedua, di sebalik tiada tarikh peralihan kuasa dan tiada juga tempoh masa tertentu untuk Perdana Menteri ke-7 mentadbir negara yang termaktub dalam konsensus Majlis Presiden sebelum perlu menyerahkan jawatan itu kepada penggantinya, jangan lupa bahawa Tun Mahathir berkali-kali berjanji hanya mahu memenang kuasa buat kali kedua ini hanya untuk tempoh dua tahun saja.
Sebelum PRU14 diadakan, tempoh dua tahun itulah yang selalu disebut oleh Tun Mahathir untuk menjadi Perdana Menteri, tentu antaranya kerana mengambil kira usia beliau yang sudah 93 tahun ketika itu.
Selain itu, tambah Tun Mahathir lagi, dengan pengalaman selama 22 tahun sebagai Perdana Menteri sebelum ini, tempoh dua tahun itu sudah memadai baginya untuk membaiki kerosakan dan memulihkan ekonomi negara yang ditinggalkan BN.
Dalam maksud yang mudah dan jelas, tempoh dua tahun itu adalah janji yang dilafazkan oleh tuan punya badan sendiri.
Maka, sementara isu peralihan kuasa terus menjadi pertikaian terutama kerana Tun Mahathir sendiri nampaknya tidak lagi berpegang kepada janji asal dua tahun yang kerap disebutnya sebelum ini, penyelesaian terbaik tentulah dengan kembali semula kepada di mana semuanya bermula sebelum ini.
Semuanya bermula dengan termaktubnya perjanjian peralihan kuasa yang secara jelas menyebut hanya Anwar sebagai pengganti dan pengisi jawatan Perdana Menteri ke-8 yang selepas itu diikuti dengan janji mulut Tun Mahathir untuk memegang kuasa selama paling lama dalam tempoh dua tahun saja.
Walaupun satu adalah janji bertulis dan satu lagi hanya janji mulut, kedua-duanya adalah janji yang dalam pengetahuan serta dengan persaksian Tuhan sebagai pencipta alam ini.
Kecuali bagi mereka yang mengutamakan dunia melebihi kehidupan abadi di akhirat, mungkin ada yang berani mengatakan janji mulut tidak salah untuk dimungkiri kerana tidak boleh dibawa ke mahkamah untuk diambil tindakan undang-undang, lebih-lebih lagi ia adalah janji politik semata-mata.
Tetapi, bagaimana dengan pengadilan di mahkamah akhirat nanti dan adakah janji politik tidak masuk dalam perbicaraan di hadapan Tuhan?
(ShahbudinHusin 13/11/2019)

0

0

votes
Article Rating
Kongsikan artikel ini


APAKAH PH DI TANJUNG PIAI DISABOTAJ SPR?

Apabila SPR tiba-tiba mengeluarkan ingatan agar semua parti dan calon yang bertanding dalam PRK Tanjung Piai supaya memohon permit polis bagi kempen rumah ke rumah yang dijalankan,!persoalan utama ialah apakah tujuan peraturan itu dikeluarkan?
Ia bukan saja kerana ini pertama kali peraturan seperti itu dikeluarkan, tetapi yang lebih memusykilkan ialah sebab kempen PRK Tanjung Piai sudah pun di penghujung jalan sebelum pengundian pada 16 November ini.
Kenapa tidak dibiarkan saja peraturan lama berjalan dan syarat baru hanya akan dikuatkuasakan dalam PRK lain selepas ini?
Menurut Pengerusi SPR, Azhar Azizan Harun, perjumpaan antara pegawai-pegawai SPR bersama dengan Ketua Polis Daerah Pontian serta pegawainya telah diadakan dan hasil perbincangan tersebut telah diputuskan bahawa pihak PDRM meminta supaya calon dan parti terlibat dalam kempen mematuhi beberapa syarat kempen yang telah ditetapkan.
Katanya, termasuk kempen rumah ke rumah dan tinjauan mesra (walkabout) yang turut dianggap sebagai kempen bergerak perlu mempunyai tempoh masa dan lokasi yang jelas bagi tujuan pemantauan.
Tambah beliau, semua parti atau calon terlibat diingatkan agar mematuhi setiap peraturan yang ditetapkan bagi aktiviti berkempen khususnya melibatkan permohonan permit dengan pihak polis.
Sementara itu, Polis Johor pula menegaskan, semua bentuk kempen dalam pilihanraya memang memerlukan permit polis.
Ketua Polis Johor, Mohd Kamarudin Md Din berkata, perkara itu dicapai selepas perbincangan dengan pihak SPR dan setelah mengambil kira kempen yang sudah berjalan sejak minggu lepas.
“Permit untuk kempen di bawah Seksyen 24B Akta Pilihan Raya 1958…di mana apa jua kempen yang dijalankan mesti mendapat permit oleh ketua polis daerah.
“Sama ada ceramah atau bentuk lain…Apa juga bentuk mesti dapat permit dari polis.
“Kita juga membuat beberapa tambahan dalam soal permit yang digariskan dalam seksyen itu. Ketua polis daerah dapat menambah syarat yang diperlukan untuk aspek-aspek keselamatan. Ia untuk memastikan kempen berjalan dengan selamat,” katanya ketika sidang media di IPD Pontian.
Tidak saja pembangkang yang membantah peraturan yang tiba-tiba dikuatkuasakan itu, dua bekas orang kuat SPR juga turut mempertikaikan dengan mengatakan ia agak keterlaluan dan mengusahkan.
Bekas Pengerusi SPR yang kini merupakan Naib Presiden Bersatu, Abdul Rashid Abdul Rahman dan bekas Timbalan Pengerusi SPR, Wan Ahmad Wan Omar nampaknya sependapat bahawa peraturan baru itu adalah keterlaluan, menyusahkan serta bercanggah dengan amalan demokrasi dan kebebasan dalam berkempen.
Realitinya, tidak seperti ceramah atau seumpamanya, kempen rumah ke rumah lebih berbentuk kunjungan peribadi antara calon atau wakilnya dengan pengundi.
Ia juga dilakukan di kawasan kediaman pengundi itu sendiri dan bukan di tempat yang terbuka.
Lebih daripada itu, kempen rumah ke rumah itu juga biasanya dilakukan berdasarkan kelapangan masa calon atau wakilnya dan tiada jadual khusus untuknya serta kadangkala dilakukan secara mengejut.
Dengan itu, keperluan memohon permit memang sesuatu yang menyusahkan parti atau calon yang bertanding.
Kalau pun SPR mahu menguatkuasakannya, ia bukanlah dilakukan di Tanjung Piai yang tempoh kempennya tinggal dua hari saja lagi, tetapi untuk PRK yang lain selepas ini.
Tetapi, oleh kerana peraturan ini sudah dikuatkuasakan dan SPR pun nampaknya berkeras melaksanakannya, sambil bertegas ia adalah peraturan keselamatan yang dikehendaki oleh pihak polis, mahu tidak mahu, bebannya akan ditanggung oleh PH sebagai kerajaan yang sedang memerintah dan turut bertanding di Tanjung Piai.
Ini kerana SPR berada di bawah kerajaan dan Azhar pula dilantik sebagai pengerusi badan pengendali pilihanraya itu sebaik saja selepas PH mengambil alih kerajaan daripada BN.
Sudah tentu, tanggapan umum ialah peraturan SPR itu dikuatkuasakan kerana adanya arahan daripada kerajaan, meskipun tidak semestinya itu yang benar-benar berlaku.
Maka itu, ditambah dengan pihak pembangkang memainkan isu tersebut dengan semaksimum mungkin sambil mengatakan SPR telah bersikap berat sebelah, rasa kebencian rakyat kepada kerajaan dengan sendirinya berjaya diluap-luapkan.
Ini kebetulan pula dengan calon PH, Karmaine Sardini kelihatan tiada masalah dengan peraturan baru SPR itu dan sedia mematuhinya serta laporan gerak kerja kempen BN lebih ke hadapan berbanding PH.
Malah, berbanding dengan pembangkang yang secara berjemaah membelasah SPR berkaitan peraturan baru ini, pemimpin kerajaan rata-rata hanya berdiam diri saja.
Apakah dalam hal ini, SPR secara tidak sengaja atau tidak cermat, telah mensabotaj PH dan memberi kelebihan kepada BN untuk menang di Tanjung Piai?
(ShahbudinHusin 14/11/2019)

0

0

votes
Article Rating
Kongsikan artikel ini


ALHAMDULILLAH, DOA DIMAKBULKAN TUHAN DAN RAFIZI DIBEBASKAN

Syukur Alhamdulillah…itulah kata-kata yang paling sesuai dilafazkan berikutan keputusan hakim dalam kes rayuan Rafizi Ramli di Mahkamah Tinggi Shah Alam, pagi tadi.
Mahkamah Tinggi Shah Alam telah mengetepikan sabitan terhadap Naib Presiden PKR, Rafizi Ramli dan bekas kerani Public Bank, Johari Mohamad kerana melanggar Akta Perbankan dan Institusi Kewangan (Bafia) dan membebaskan serta menggugurkan tertuduh dari hukuman penjara 30 bulan yang dikenakan sebelum ini.
Hakim Mohd Yazid Mustafa menyampaikan keputusan itu pada akhir rayuan Rafizi dan Johari terhadap sabitan berhubung pendedahan data perbankan dari akaun National Feedlot Corporation (NFC) dan pengerusinya Mohd Salleh Ismail pada tahun 2012.
Mohd Yazid memutuskan bahawa beliau membenarkan permohonan rayuan Rafizi kerana pendakwaan gagal mengemukakan dokumen asal sebagai keterangan dalam perbicaraan, yang merupakan syarat di bawah Seksyen 61 Akta Keterangan.
Rafizi, yang merupakan bekas Ahli Parlimen Pandan dan Johari dijatuhkan hukuman penjara 30 bulan oleh Mahkamah Sesyen Shah Alam pada 7 Februari 2018 selepas Hakim Zamri Bakar mendapati mereka bersalah kerana mendedahkan data perbankan dari akaun NFC.
Hakim Zamri dalam penghakimannya tahun lalu berkata pendakwaan telah berjaya membuktikan bahawa Rafizi dan Johari telah melanggar Akta Bafia.
Untuk rekod, Bafia telah dimansuhkan pada tahun 2013.
Kedua-dua mereka didakwa pada 2012 kerana melanggar Seksyen 97 Akta Bafia bagi pendedahan empat akaun milik NFC dan Mohd Salleh, yang merupakan suami kepada bekas Ketua Wanita UMNO, Shahrizat Jalil.
Dalam menunggu keputusan hakim di Mahkamah Tinggi Shah Alam pagi ini, ramai penyokong Rafizi datang daripada seluruh negara untuk memberi sokongan moral kepadanya.
Selain memberi sokongan moral, doa mereka tidak lain ialah dengan harapan agar rayuannya diterima dan beliau tidak dipenjarakan.
Malam semalam juga banyak masjid dan surau di seluruh negara turut mengadakan majlis bacaan doa bagi tujuan tersebut.
Alhamdulillah sekali lagi, doa kita semua dimakbulkan Tuhan akhirnya dan Rafizi serta Johari kini dibebaskan sepenuhnya.
(ShahbudinHusin 15/11/2019)

0

0

votes
Article Rating
Kongsikan artikel ini


DOA UNTUK RAFIZI

Hari ini, 15 November adalah hari penentuan buat Naib Presiden PKR, Rafizi Ramli sama ada akan dibebaskan atau dipenjarakan.
Mahkamah Tinggi Shah Alam pagi ini akan membuat keputusan terhadap rayuannya atas sabitan hukuman penjara 30 bulan yang diterimanya mengikut Akta Bank dan Institusi Kewangan atau Bafia sebelum ini.
Turut disabitkan kesalahan bersama Rafizi ialah seorang kerani bank, Johari Mohamad yang didakwa bersubahat dengannya.
Sabitan kesalahan yang dilakukannya dibawah Akta Bafia ialah berkaitan pendedahan mengenai skandal lembu NFC yang melibatkan bekas Ketua Wanita UMNO, Shahrizat Jalil dan suaminya, Salleh Ismail.
Dijangka beribu-ribu penyokong Rafizi daripada seluruh negara akan berada di Mahkamah Tinggi Shah Alam hari ini untuk memberi sokongan moral kepadanya.
Kepada kita yang tentunya berasa gembira dan puas hari atas kejatuhan UMNO dan BN, marilah kita sama-sama turut berdoa agar rayuan Rafiz dan Johari ini diterima oleh hakim Mahkamah Tinggi Shah Alam yang arif lagi bijaksana.
Harus kita sedari, pendedahan Rafizi mengenai skandal NFC serta skandal-skandal lain seperti 1MDB dan Tabung Haji misalnya, telah memberi sumbangan besar kepada perubahan kerajaan yang kita nikmati sekarang ini.
Tanpa keberanian dan jiwa kentalnya mendedahkan skandal demi skandal itu, ramai antara kita barangkali tidak mengetahui dengan mendalam kebobrokan UMNO dan BN dalam merompak serta melanun kekayaan negara serta seterusnya mungkin tidak begitu terdorong untuk melakukan perubahan.
Oleh itu, doa kita untuk pembebasan Rafizi dan Johari adalah sesuatu yang relevan, melihat kepada peranan dan sumbangan besarnya selama ini.
Kita percaya, jika Rafizi terus bebas, lebih banyak lagi sumbangan dan peranan dapat dimainkannya untuk masa depan Malaysia yang lebih baik untuk generasi akan datang.
Selamat untuk Rafizi dan semoga doa kita semua diterima Tuhan dan pembebasannya menjadi kenyataan yang menggembirakan.
(ShahbudinHusin 15/11/2019)

0

0

votes
Article Rating
Kongsikan artikel ini


TAMPARAN BUAT PENGERUSI SPR….

Dua kenyataan di bawah ini tentu saja merupakan tamparan buat Pengerusi SPR, Azhar Azizan Harun yang baru-baru ini mengingatkan parti serta calon yang bertanding dalam PRK Tanjung Piai agar memohon permit polis sebelum melakukan kempen rumah ke rumah.
Ketua Polis Negara, Abdul Hamid Bador menjelaskan, tiada permit polis diperlukan bagi kempen “walkabout” atau tinjauan mesra oleh parti atau calon yang bertanding dalam PRK Tanjung Piai.
Menurut beliau, parti politik hanya diminta mengisi borang ketika tempoh berkempen di PRK Tanjung Piai dan permit tidak diperlukan untuk mengadakan “walkabout” atau tinjauan mesra.
Hamid seterusnya berkata,!terdapat kekeliruan tentang perkara itu dan mengesahkan beliau tidak akan atau pernah menghalang mana-mana pihak menjalankan kempen mereka.
Sementara itu, Peguam Negara, Tommy Thomas juga menyatakan aktiviti “walkabout” dan kempen rumah ke rumah tidak memerlukan permit polis.
“Hakikatnya sejarah telah membuktikan semenjak 1955, kaedah-kaedah untuk meraih pengundi ini yang paling popular digunakan oleh calon-calon dari semua parti politik dan tanpa perlu untuk mendapatkan permit polis untuknya,” tambah beliau.
Tommy Thomas mengingatkan sebanyak 14 pilihan raya umum dan ratusan pilihan raya kecil telah diadakan sejak itu dan aktiviti berkempen dalam pilihanraya adalah penting dalam sistem demokrasi berparlimen di negara ini.
Bagaimanapun, katanya, Seksyen 24B(3) Akta Kesalahan-kesalahan Pilihanraya adalah tidak jelas merujuk kepada kempen bergerak mahupun kempen dari rumah ke rumah.
Menurut seksyen itu, acara yang memerlukan permit adalah perjumpaan awam terbuka, perhimpunan awam terbuka, pertunjukan awam terbuka atau hiburan awam terbuka di mana ucapan atau syarahan hendak diberikan.
Dengan itu, kepada Pengerusi SPR, Azhar Azizan Harun – apakah masih mahu bertegas dengan ingatannya dua hari lalu agar parti dan calon memohon permit polis sebelum melakukan kempen rumah ke rumah di Tanjung Piai?
(ShahbudinHusin 14/11/2019)

0

0

votes
Article Rating
Kongsikan artikel ini


KALAU DAH SELALU GHAIB DAN TIDAK HADIR MESYUARAT, TAK USAHLAH MENGADA-NGADA NAK RASMIKAN MESYUARAT!!!

Walaupun sedar dirinya telah tidak hadir mesyuarat selama setahun, Azmin Ali nampaknya masih tidak berpuas hati apabila namanya digugurkan daripada merasmikan Kongres AMK Keadilan pada 6 Disember depan.
Lantaran itu, beliau menuduh wujudnya tangan ghaib di sebalik pengguguran namanya itu.
Menurut Azmin, tanpa kewujudan tangan ghaib itu, tidak mungkin Ketua AMK, Akmal Nasir ada keberanian untuk berbuat demikian.
Sementara harus disedari bahawa keputusan menggugurkan Azmin adalah keputusan mesyuarat AMK dan bukannya tindakan Akmal secara sendirian, hakikat yang mesti disedari ialah Timbalan Presiden itu sendiri yang mengghaibkan dirinya selama ini.
Dengan kedudukan sebagai pemimpin nombor dua dalam PKR, adalah tidak boleh diterima sama sekali tindakannya mengghaibkan diri dengan tidak hadir mesyuarat MPP dan Biro Politik selama setahun lamanya.
Malah, kalau ikut peraturan parti yang menyebut ketidakhadiran dalam mesyuarat selama tiga kali berturut-turut, seseorang itu boleh terlucut jawatannya, maka tidak dilucutkan jawatannya pun sebenarnya sudah cukup baik bagi Azmin.
Untuk itu, tidak usahnya Azmin terlalu berkecil hati, marah atau kecewa dengan pengguguran namanya daripada merasmikan Kongres AMK itu.
Insaf dan bermuhasabahlah bahawa semua yang berlaku ini berpunca daripada kesalahan dirinya juga.
Dalam bahasa mudah, kalau sudah setahun ghaib begitu saja dan tidak hadir mesyuarat parti, tak usahlah tiba-tiba meroyan serta mengada-ngada mahu merasmikan mesyuarat.
Kalau beliau sentiasa hadir mesyuarat, tentulah tidak jadi begini dan pasti dirinya tidak semudah itu untuk diketepikan oleh sesiapa.
Sebaliknya, jika beliau digugurkan juga daripada merasmikan Kongres AMK, sedangkan dirinya tidak pernah ponteng mesyuarat, maka ketika itu barulah kesalahan sepenuhnya boleh diletakkan kepada Akmal atau mungkin ada wujud tangan ghaib di sebaliknya.
Tetapi, nyata kini kerana beliau sendiri telah ghaib selama setahun, maka kelayakannya untuk beraksi di pentas parti tentulah tidaklah sama seperti orang yang tidak pernah mengabaikan kepada parti.
Bagaimanapun, oleh kerana parti tetap bersikap baik hati dan Azmin tidak diambil apa-apa tindakan atas keghaiban dirinya yang tidak hadir mesyuarat selama setahun itu, beliau kini masih lagi merupakan Timbalan Presiden PKR.
Sekurang-kurangnya dengan tidak dilucut atau digugurkan jawatannya sekarang ini, Azmin masih boleh lagi merasmikan satu lagi sayap parti iaitu Kongres Wanita PKR.
Maka, buat penyokong Azmin dan sekelompok kecil pemimpin AMK yang sama perangai suka tidak hadir mesyuarat sepertinya, mereka bolehlah berpindah beramai-ramai ke Kongres Wanita PKR untuk melepaskan rindu dendam mendengar ucapan pemimpin kesayangan mereka itu.
Maklumlah, sudah setahun tidak mendengar beliau berucap dalam mesyuarat dan acara-acara parti, tentulah ada yang rindu bukan saja mendengar ucapannya, malah juga untuk menatap wajahnya.
Wajah yang mirip sepertinya dalam video pula masih tidak dapat disahkan oleh pihak polis sehingga kini sama ada dirinya atau ada pelanduk lain yang hampir serupa.
Kalau tidak, boleh jugalah melepaskan rindu menonton video tersebut berulang-ulang kali.
(ShahbudinHusin 16/11/2019)

0

0

votes
Article Rating
Kongsikan artikel ini


KEPUTUSAN TANJUNG PIAI MANIFESTASI PENGUNDI CINA TIDAK LAGI SUKA TUN M

Dalam bahasa yang paling mudah, kemenangan bergaya BN di Tanjung Piai adalah disebabkan “pengundi Melayu undi calon Cina dan pengundi Cina pun undi calon Cina”.
Bermakna, pilihan pengundi kali ini terkeluar sama sekali daripada faktor kaum, walaupun dalam beberapa keadaan, isu perkauman cuba dimainkan.
Dalam konteks sokongan pengundi Melayu kepada calon BN, Wee Jeck Seng, ia bukanlah sangat disebabkan adanya Muafakat Nasional antara UMNO dan Pas sekarang ini.
Muafakat Nasional hanyalah faktor sampingan yang memperkukuhkan lagi sokongan pengundi Melayu kepada BN.
Berdasarkan pola pengundian PRU14, pengundi Melayu memang sentiasa bersama UMNO dan BN.
Sebab itu, dalam PRU14 lalu, PH hanya menang dengan 524 undi saja di Tanjung Piai di mana faktor utama kemenangan ketika itu adalah disebabkan sokongan kuat daripada pengundi Cina.
Adanya Muafakat Nasional sekadar memberi keselesaan saja kepada BN dalam berhadapan dengan PH kali ini.
Bagi sokongan pengundi Cina kepada BN pula, ia bagaimanapun bukanlah disebabkan calon yang bertanding datang daripada kaum Cina.
Malah, kalau DAP pun yang bertanding di Tanjung Piai berlawan dengan Wee Jeck Seng daripada MCA, DAP tetap akan kalah juga.
Ini berikutan tindakan pengundi Cina yang dilaporkan meninggalkan PH atau tidak lagi menyokong gabungan itu lebih tinggi daripada pengundi Melayu dan disertai sokongan pengundi Melayu, tidak mungkin calon DAP dapat mencapai kemenangan.
Ertinya, pengundi Cina benar-benar mahu memberi isyarat penting kepada PH dan kerajaan setelah mereka memberi sokongan yang padu dalam PRU14 yang lalu.
Dalam hal ini, apakah sebenarnya yang menyebabkan pengundi Melayu dan Cina boleh bersatu hati mengundi calon Cina dan menolak calon Melayu?
Bagi pengundi Melayu, penolakan mereka lebih disebabkan prestasi kerajaan yang tidak memuaskan serta janji-janji manifesto yang gagal ditunaikan.
Harapan mereka apabila PH menjadi kerajaan, tentulah lebih banyak kebaikan dan kelebihan yang dapat dirasakan sebagaimana yang terkandung dalam buku manifesto serta ucapan para pemimpinnya yang menjanjikan macam-macam ketika berkempen.
Malangnya, selain banyak janji tidak ditunaikan dan reformasi tidak dilaksanakan, yang selalu kedengaran hanyalah kenyataan menteri-menteri yang tidak menyenangkan, menyakitkan hati serta lebih teruk daripada Ahmad Maslan.
Sebab itu, sekarang ini Ahmad Maslan dilihat lebih cerdik kerana ada sesetengah menteri ternampak jauh lebih “bodoh” daripada beliau.
Untuk pengundi Cina, kekecewaan mereka adalah berkaitan ekonomi dan perniagaan yang tidak berkembang dan terlalu perlahan.
Sokongan pengundi Cina kepada pembangkang di Tanjung Piai sebenarnya adalah isyarat kekecewaan kaum itu daripada seluruh negara kepada PH.
Di mana-mana, jika kita rajin berbual-bual dengan peniaga kaum Cina, rata-ratanya melahirkan rasa kecewa dengan prestasi ekonomi negara sehingga perniagaan mereka terus merudum dan jatuh.
Dalam konteks itu, mereka kecewa dengan Perdana Menteri dan Menteri Kewangan yang dilihat terlalu banyak bermain dan memikir soal politik berbanding memperkembangkan keadaan ekonomi negara.
Berbanding peringkat awal di mana ramai yang gembira dengan perlantikan Lim Guan Eng sebagai Menteri Kewangan, sebaliknya kini lebih ramai yang kecewa dan putus asa dengan prestasinya.
Begitu juga dengan Tun Mahathir Mohamad, kaum Cina tidak lagi menyukainya seperti sebelum PRU14 lalu kerana setelah 18 bulan memegang kuasa, beliau dianggap telah gagal membawa kebaikan dan kesejahteraan kepada perniagaan mereka.
Mereka kini sedar Tun Mahathir bukan lagi seperti Perdana Menteri era BN dahulu kerana usia tua dan partinya yang minoriti telah menjadikannya lemah dan tidak berupaya.
Bagi pengundi Cina, sudah sampai masanya untuk Tun Mahathir berundur untuk memberi peluang pula kepada Anwar Ibrahim memakmur dan memajukan negara ini.
Kata mereka, Anwar yang pernah menjadi TPM dan pernah juga mengalami derita paling teruk dalam perjuangannya, selain kedudukan PKR yang majoriti dalam PH, adalah pemimpin yang lebih memahami kesusahan rakyat yang sebenar-benarnya.
Tun Mahathir, kata mereka, walaupun pernah menjadi Perdana Menteri selama 22 tahun, dilaporkan memiliki kekayaan kira-kira RM32 juga, ada gaji bulanan sehingga RM70 ribu dan anak-anak yang semuanya kaya raya, tetapi masih lagi mengaku beliau tidak kaya sekarang ini.
Ini bermakna, tambah mereka lagi, Perdana Menteri tidak faham apa-apa pun tentang kesusahan atau kekayaan rakyat bawahan.
(ShahbudinHusin 17/11/2019)

0

0

votes
Article Rating
Kongsikan artikel ini


MAHATHIR TELAH HILANG AURA, MASA BERUNDUR KINI TIBA!!

Berdasarkan keputusan rasmi PRK Tanjung Piai di mana BN menang dengan majoriti bergaya sebanyak 15,086 undi, isyarat rakyat kepada PH sememangnya tidak boleh dinafikan lagi.
Calon BN, Wee Jeck Seng memperolehi 25,466 undi meninggalkan jauh calon PH daripada Bersatu, Karmaine Sardini yang mendapat cuma 10,380 undi.
Calon-calon lain iaitu Wendy Subramanian daripada Gerakan mendapat 1,707 undi, Badrulhisham Abdul Aziz daripada Berjasa memperolehi 850 undi dan dua calon Bebas, Ang Chuan Lock dan Faridah Aryani Abd Ghafar masing-masing mendapat 380 dan 32 undi.
Keputusan ini ternyata jauh sekali berbeza jika dibandingkan dengan PRU14 lalu di mana calon PH ketika itu, Dr. Md Farid Md Rafik telah menang dengan majoriti 524 undi.
PRK yang diadakan setelah 18 bulan PH menjadi kerajaan ini bukan saja menunjukkan penolakan rakyat kepada PH, tetapi juga menatijahkan penolakan kepada Perdana Menteri, Tun Mahathir Mohamad.
Meskipun Tun Mahathir datang berkempen ke Tanjung Piai, berceramah dan bermesyuarat dengan Ketua-Ketua Peti Undi serta menulis surat terbuka kepada pengundi menjelang hari pengundian, penolakan mereka kepada calon Bersatu yang bermakna suatu referendum terhadap kepimpinannya adalah sesuatu yang terang lagi nyata.
Tun Mahathir jelas sudah kehilangan aura dan tidak lagi mampu menarik sokongan rakyat kepada PH dan kerajaan yang dipimpinnya.
Ini bermakna, berbanding 13 kerusi Parlimen yang dimenangi Bersatu pada PRU14 lalu, kini hanya tinggal 12 kerusi saja.
Sebelum ini, dalam PRK Semenyih, calon Bersatu juga telah kecundang, walaupun menang dalam PRU14.
Termasuk kalah di Cameron Highlands dan Rantau, bererti PH sudah kena 0-4 kepada BN secara berturut-turut hanya dalam waktu beberapa bulan saja.
Dengan satu demi satu kehilangan kerusi ini, bukan saja masa depan Bersatu nampak suram, bahkan jalan di hadapan untuk PH pun turut jadi kelam selagi Tun Mahathir tidak berundur daripada jawatannya.
Beliau kini tidak ada pilihan lain selain menyedari masanya untuk berundur telah tiba, sesuai dengan usia dan kudrat yang semakin menua serta auranya yang sudah tiada.
Klimaks Tun Mahathir adalah PRU14 lalu dan selepas itu, segala-galanya sudah merosot buatnya kerana beliau ternyata gagal mempamerkan prestasi yang memuaskan hati rakyat.
Ibarat pengurus pasukan bolasepak, kekalahan berturut-turut ini sudah mewajarkan untuk Tun Mahathir berundur secara terhormat sebelum terlambat.
Lagi lama beliau duduk sebagai Perdana Menteri, percayalah, lagi merosot sokongan rakyat kepada PH dibuatnya.
Melalui keputusan di Tanjung Piai ini, katalah jika ada PRK lagi di kawasan Bersatu selepas ini, arus penolakan pengundi pasti tidak akan jauh berbeza.
Bagi kebanyakan rakyat, walaupun mengakui beliau bekerja selama 18 jam sehari, Tun Mahathir sudah gagal dalam tempoh 18 bulan ini.
Di sebalik berbangga bekerja selama 18 jam, hakikatnya tidak ada apa-apa yang berkembang – ekonomi, perniagaan, pasaran saham, kadar ringgit, hutang negara, mewujudkan pekerjaan dan macam-macam lagi – semuanya nampak makin merudum berbanding era BN dahulu.
Itu belum dikira lagi dengan janji manifesto yang bukan saja gagal ditunaikan, tetapi bagaikan sengaja tidak mahu ditunaikan dengan alasan “buku manifesto bukanlah kitab suci.”
Yang nampak berkembang selama 18 bulan ini hanya satu – jumlah Ahli Parlimen Bersatu bertambah daripada 13 kepada 26 orang, selain entah tiba-tiba Ahli Parlimen musuh daripada UMNO dan Pas mahu khidmat Perdana Menterinya dipanjangkan lagi.
Walhal, dengan kekuatan yang cukup untuk menubuh kerajaan dan menjadi Perdana Menteri bersama PH, Tun Mahathir sebenarnya tidak perlu lagi menambahkan sokongan daripada luar atau menyediakan kolam untuk katak melompat ke dalam Bersatu jika beliau benar-benar menyedari, berdasarkan perjanjian yang ditandatanganinya, dirinya hanyalah Perdana Menteri sementara saja.
Dalam erti kata lain, dalam 18 jam bekerja itu Tun Mahathir seolah-olah lebih banyak menumpukan kepada urusan politik dan menguatkan dirinya berbanding memulihkan keadaan negara sebagaimana janjinya, di sebalik tubuh yang makin tua dan kudrat semakin tiada upaya.
Inilah yang menyebabkan rakyat jadi hilang kepercayaan dan kini secara terbuka menolaknya melalui isyarat yang ditunjukkan dalam beberapa PRK.
Lantaran itu, keperluan kepada pengurus baru sudah tidak dapat dielakkan lagi. Pengurus yang gagal, jika tidak segera diganti, hanya akan membawa kepada lebih kegagalan di masa depan.
Dalam tempoh sebelum atau selewat-lewatnya Mei 2020, pengurus baru yang lebih berstamina harus segera diberi peluang, menunjukkan bakat serta wibawanya jika tidak mahu Piala Liga terlepas begitu saja.
(ShahbudinHusin 16/11/2019)

0

0

votes
Article Rating
Kongsikan artikel ini


EHH..EHH…SABARLAH SIKIT MAIL…PH ADA MASA LAGI 3 TAHUN 4 BULAN, KENAPA PERLU BUBAR PARLIMEN SEKARANG?

Berikutan kekalahan PH di Tanjung Piai, Ketua Pembangkang, Ismail Sabri Yaakob menggesa agar Parlimen dibubarkan dengan segera.
Kata beliau, kekalahan itu menunjukkan rakyat telah hilang keyakinan kepada kerajaan.
“Penolakan rakyat terhadap PH di Tanjung Piai bukanlah yang pertama. Kerajaan telah ditolak berturut-turut sebanyak tiga kali sejak PRK Cameron Highlands, diikuti Semenyih dan Rantau.
“Majoriti kekalahan PH meningkat daripada 3,000 lebih di Cameron Highlands kepada 4,000 lebih di Semenyih dan Rantau sehingga memuncak kepada 15,000 lebih di Tanjung Piai.
“Mesej rakyat amat jelas iaitu mereka tidak lagi percaya kepada kerajaan PH untuk menerajui pemerintahan negara ini.
“Keputusan Tanjung Piai merupakan referendum rakyat yang menolak kerajaan hari ini.
“Kerajaan tiada pilihan lagi selain daripada membubarkan parlimen,” kata beliau yang juga Ahli Parlimen Bera, Pahang.
Ehh…ehh…sabarlah Mail dan cubalah berfikir dengan matang terlebih dahulu sebelum mengeluarkan sebarang kenyataan.
Kalau semberono begini mengeluarkan kenyataan, walaupun berjawatan Ketua Pembangkang, nampak sangat masih belum matang dalam memahami keadaan serta keperluan perlunya sesuatu pilihanraya diadakan.
Hendaklah disedari bahawa pilihanraya diadakan atas dua sebab iaitu pertama, sebagai memenuhi keperluan perlembagaan di mana ia mesti diadakan dalam tempoh lima tahun sekali.
Dalam hal ini, Parlimen boleh dibubarkan dan pilihanraya diadakan pada bila-bila dalam tempoh lima tahun itu mengikut budi bicara kerajaan yang memegang kuasa.
Oleh kerana PH baru berkuasa selama 18 bulan dan ada tempoh 3 tahun 4 bulan lagi, maka untuk apa apa perlunya Parlimen dibubarkan sekarang?
Kalah dalam pilihanraya kecil adalah perkara biasa, tetapi semua itu tidak memperlihatkan kerajaan sedang tergugat.
Kerajaan PH masih boleh berjalan seperti biasa kerana tetap memiliki kedudukan majoriti Ahli Parlimen yang stabil di Dewan Rakyat.
Kedua, kerajaan boleh memanggil pilihanraya secara mengejut jika dirasakan kedudukannya tergugat dengan adanya sebahagian Ahli Parlimen kerajaan mengalih sokongan kepada pihak pembangkang.
Dalam keadaan itu, bagi mendapatkan semula mandat rakyat, maka ada keperluan untuk mengadakan pilihanraya semula.
Tetapi, setelah kalah dalam empat PRK ini,! adakah kedudukan kerajaan PH nampak tergugat?
Adakah terdapat Ahli-Ahli Parlimen kerajaan mengalih sokongan mereka kepada pembangkang?
Sebaliknya, apa yang berlaku sekarang, terdapat sebahagian Ahli Parlimen pembangkang pula yang secara terbuka menyokong kerajaan.
Maka, di mana logiknya kerajaan sekarang sedang tergugat dan perlu dipanggil pilihanraya dengan segera?
Apa yang penting, dalam tempoh berbaki 3 tahun 4 bulan yang masih ada, kerajaan boleh melakukan pelbagai perkara untuk memperbaiki sokongan rakyat yang merudum yang diperlihatkan dalam empat PRK sebelum ini.
Sebagai kerajaan baru, memang diakui PH ada kelemahan dan kekurangan di sana sini, tetapi ruang masa perlu diberikan kepada gabungan itu untuk menunjukkan khidmat dan keberkesanan kepada rakyat sebagaimana yang dijanjikan.
Untuk Mail dan sekalian para pemimpin UMNO yang kini bukan lagi berada dalam kerajaan, sabarlah sikit ya…belajarlah untuk hidup sebagai pembangkang untuk tempoh 3 tahun 4 bulan lagi sebelum PRU15 benar-benar akan diadakan pada tahun 2023 akan datang.
Tahun depan, selepas berlaku peralihan kuasa daripada Tun Mahathir Mohamad kepada Anwar Ibrahim, Insha Allah kerajaan PH ini akan lebih baik khidmat dan langkah reformasinya untuk rakyat.
Silap-silap kedudukan BN sebagai pembangkang akan bersambung lagi untuk lima tahun seterusnya.
(ShahbudinHusin 18/11/2019)

0

0

votes
Article Rating
Kongsikan artikel ini


UNTUK MAKLUMAN KHALID SAMAD, BUSUK IKAN BERMULA DARIPADA KEPALA

Dalam cubaan untuk mempertahankan Tun Mahathir Mohamad yang dipersalahkan banyak pihak berikutan kekalahan PH di Tanjung Piai, Menteri Wilayah Persekutuan, Khalid Samad berkata, beban kekalahan itu adalah tanggungjawab bersama.
Menurut beliau, Tun Mahathir tidak patut dipersalahkan kerana keputusan dalam PH bukan dibuat oleh Perdana Menteri seorang, tetapi secara bersama dengan pemimpin lain.
“Ia tanggungjawab bersama.
“Terlalu senang meletakkan kesalahan pada seorang. Semua ada kelemahan dan kekurangan. Begitu juga kelebihan dan kekuatan.
“Tak mungkin Tun Mahathir melakukan sesuatu tanpa persetujuan kita bersama. Perkukuhkan kerjasama dan sama-sama perbaiki. Saya
team player
,” kata Khalid melalui ciapan di laman Twitternya.
Untuk makluman Khalid, walaupun kekalahan PH di Tanjung Piai cuba dikatakan sebagai tanggungjawab bersama, tetapi sebagai Pengerusi PH dan Perdana Menteri, beban pertanggungjawaban itu adalah terletak di atas bahu Tun Mahathir.
Lebih-lebih lagi, apabila sebahagian besar daripada punca kebencian atau penolakan pengundi itu bermula daripada perbuatannya.
Contohnya, menolak janji manifesto dengan mengatakan buku harapan bukan kitab suci, melengah-lengahkan reformasi institusi, berbelit-belit berkaitan janji serah kuasa, terlalu bermain politik dan pelbagai lagi adalah kesalahan Tun Mahathir yang nyata membuatkan rakyat mula meluat kepada kerajaan.
Bagi perkara-perkara yang lain yang bukan dimulakan daripada Tun Mahathir pula, sebagai ketua parti dan kerajaan, beban pertanggungjawaban itu tetap merupakan tanggungjawabnya.
Contohnya paling mudah, kalau sesebuah syarikat rugi, tentulah CEO yang dipertanggungjawab dan diletakkan beban kesalahannya, bukannya kerani, penyelia atau pekerja bawahan.
Yang ditukar atau dipecat juga adalah CEO, bukan kerani atau pekerja bawahan tadi.
Hakikat ini adalah sesuatu yang normal sebenarnya, lagi pun selalu kita dengar kata pepatah – ikan busuk bermula daripada kepala.
Dahulu di era BN, kenapa semua keburukan yang berlaku dalam parti dan kerajaan ketika itu diletakkan beban kesalahannya kepada Najib Razak?
Dan sekarang, kenapa pula di era PH ini cuba dielakkan untuk beban kesalahan diletakkan di bahu Tun Mahathir, sebaliknya dikatakan sebagai tanggungjawab bersama?
Adakah era BN dan PH sesuatu yang berbeza?
Sekarang ikan sudah mula kelihatan membusuk, adakah kepala mahu dibiarkan lagi?
(ShahbudinHusin 17/11/2019)

0

0

votes
Article Rating
Kongsikan artikel ini


AHLI PARLIMEN UMNO KHIANATI PRESIDEN DAN MUAFAKAT NASIONAL?

Sekumpulan Ahli Parlimen UMNO yang dipercayai diketuai bekas Menteri Pertahanan, Hishammuddin Hussein dikesan mengadakan perjumpaan sulit malam tadi di kediaman Timbalan Presiden PKR, Azmin Ali.
Pertemuan itu dikatakan bukan saja untuk menyatakan sokongan kepada Tun Mahathir Mohamad untuk terus berkhidmat dengan lebih lama, malah bertujuan memintas peralihan kuasa kepada Anwar Ibrahim, seterusnya menjadikan Azmin sebagai Perdana Menteri dan Hishammuddin Timbalan Perdana Menteri.
Walaupun diberitakan 30 Ahli Parlimen UMNO dijemput menghadiri pertemuan itu, tetapi hanya 17 saja yang hadir, manakala Ahli Parlimen PKR yang turut bersama ialah seramai 5 orang.
Ini memperlihatkan seolah-olah hanya Ahli Parlimen UMNO yang terhegeh-hegeh menjaja diri kepada Azmin, sementara Ahli Parlimen PKR sendiri semakin menjauhi Menteri Hal Ehwal Ekonomi itu lantaran semakin hilang keyakinan terhadapnya.
Ia antara lain berpunca setelah seorang lelaki yang mirip sepertinya didapati “menjadi isteri” kepada Haziq Abdullah Abdul Aziz dalam video hubungan sejenis yang tersebar luas sejak beberapa bulan lalu.
Video tersebut yang diakui tulen, tetapi tidak dapat dikenalpasti pelakunya oleh pihak polis, walaupun beberapa pakar luar negara mengesahkan salah seorangnya adalah Azmin, sehingga ini masih terperap dalam siasatan yang tidak selesai-selesai dan dipercayai kerana ada pihak tertentu sedang melindunginya.
Berlakunya pertemuan sulit melibatkan Ahli Parlimen UMNO dengan Azmin malam tadi adalah sesuatu yang memalukan parti itu sebenarnya.
Ini kerana ia berlaku hanya dua hari selepas BN mencapai kejayaan cemerlang di Tanjung Piai yang memperlihatkan sokongan rakyat sudah kembali semula kepada BN dan dirasakan oleh pelbagai pihak mempunyai peluang cerah untuk menang dalam PRU15 akan datang.
Berkomplotnya mereka dengan Azmin untuk memintas urusan peralihan kuasa yang pada hakikatnya merupakan urusan dalaman PH, tidak lain bererti mereka juga sedang cuba menggagalkan Muafakat Nasional yang disokong oleh Pas.
Perkara ini bertentangan sama sekali dengan tindakan Hishammuddin yang dilihat menghabiskan banyak masa berkempen di Tanjung Piai untuk memenangkan BN.
Seolah-olahnya perubahan sokongan rakyat kepada BN yang membuatkan Tun Mahathir terkejut tidak bermakna apa-apa bagi Ahli Parlimen UMNO itu.
Apakah keutamaan Hishammuddin bersama 17 Ahli Parlimen UMNO itu sebenarnya – sama-sama menyokong Muafakat Nasional untuk kembali berkuasa menjadi suatu realiti atau lebih mengejar mimpi sendiri yang belum pasti?
Dalam konteks yang lain, tindakan Ahli-Ahli Parlimen UMNO berkenaan mengadakan komplot dengan Azmin yang merupakah kroni utama Tun Mahathir di ketika Presiden UMNO, Zahid Hamidi dan bekas Perdana Menteri, Najib Razak sedang bergelut membela diri di mahkamah, juga merupakan perbuatan khianat kepada kedua-dua pemimpin tersebut.
Nampaknya Ahli-Ahli Parlimen UMNO itu bukan saja tiada lagi kesetiaan kepada Presiden sendiri, malah juga kepada parti tempat mereka bernaung.
Yang dikejar mereka jelas hanyalah untuk kembali berada dalam kuasa dengan sandaran keutamaan dan kesetiaan mereka adalah kepada Hishammuddin.
Dengan ini, dalam usaha memastikan Muafakat Nasional tidak menjadi sia-sia, apakah UMNO hanya akan berdiam diri saja terhadap perlakuan curang Ahli-Ahli Parlimen yang diketuai Hishammuddin itu?
(ShahbudinHusin 19/11/2019)

0

0

votes
Article Rating
Kongsikan artikel ini